CELEX: 52006PC0604
Language: mt
Date: 2006-10-18
Title: Proposta għal regolament tal-Parlament Ewropew u tal-Kunsill li jistabbilixxi l-Istitut Ewropew tat-Teknoloġija {SEG(2006) 1313} {SEG(2006) 1314}

Avviż Legali Importanti

|

52006PC0604

Proposta għal regolament tal-Parlament ewropew u tal-Kunsill li jistabbilixxi l-Istitut Ewropew tat-Teknoloġija {SEG(2006) 1313} {SEG(2006) 1314}  /* KUMM/2006/0604 finali - COD 2006/0197 */  

	[pic] | KUMMISSJONI TAL-KOMUNITAJIET EWROPEJ |Brussel 18.10.2006KUMM(2006) 604 finali2006/0197 (COD)Proposta għalREGOLAMENT TAL-PARLAMENT EWROPEW U TAL-KUNSILLli jistabbilixxi l-Istitut Ewropew tat-Teknoloġija(preżentata mill-Kummissjoni) {SEG(2006) 1313}{SEG(2006) 1314}MEMORANDUM TA’ SPJEGAZZJONI1. IL-KUNTEST TAL-PROPOSTA1.1. Kuntest ġeneraliIt-tisħiħ tar-relazzjonijiet u s-sinerġiji bejn l-innovazzjoni, ir-riċerka u l-edukazzjoni - il-muturi ewlenin ta' l-ekonomija globali ta’ l-għarfien - huwa kruċjali biex jagħti imbottatura lill-kompetittività ta’ l-industrija u s-servizzi ta’ l-UE u jinħolqu xogħlijiet u tkabbir sostenibbli fl-Unjoni Ewropea.Imma l-Ewropa qiegħda tonqos milli ssolvi n-nuqqas fl-innovazzjonijiet u milli tiżviluppa triangolu integrat ta’ għarfien - edukazzjoni, riċerka u innovazzjoni. Hemm qbil ġenerali li d-dgħjufija ewlenija li l-UE tħabbat wiċċha magħha fil-qasam ta' l-innovazzjoni tinsab fil-kapaċità limitata tagħha biex tikkonverti l-prodotti ta’ l-għarfien f’opportunitajiet kummerċjali. Barra minn hekk, ħafna mill-Istati Membri, għalkemm b’intensitajiet differenti, jiltaqgħu ma’ diffikultajiet fil-promozzjoni ta’ kultura innovattiva u intraprendittiva fir-riċerka u l-edukazzjoni, fl-iżvilupp ta' mases kritiċi ta' riżorsi umani, finanzjarji u fiżiċi fl-għarfien u l-innovazzjoni, u fil-premjazzjoni tar-rendiment u l-eċċellenza b'modi li jattiraw l-aqwa staff akkademiku u riċerkaturi. Il-kompetizzjoni globali minn kompetituri tradizzjonali u l-ekonomiji Ażjatiċi emerġenti tponi sfida kbira għall-attrazzjoni ta’ l-Ewropa bħala Żona ta’ Għarfien u xxekkel serjament l-abilità tagħna li nsaħħu l-bażi xjentifika u teknoloġika ta' l-industrija Komunitarja u li jiġi mmobilizzat il-potenzjal innovattiv tagħha.Hemm kunsens wiesa’ fl-Unjoni fuq il-bżonn li tittieħed azzjoni urġenti biex tiżviluppa kondizzjonijiet li jwasslu għal sfruttament aħjar tal-potenzjal kummerċjali tal-politiki ta’ l-innovazzjoni u l-għarfien, bħala bieb għat-twassil ta’ tkabbir iżjed b’saħħtu u dewwiemi. L-Istrateġija riveduta ta’ Liżbona qiegħdet għalhekk l-attivitajiet ta’ innovazzjoni, riċerka u edukazzjoni, il-muturi tal-kompetittività, fil-quċċata ta’ l-Aġenda tat-Tkabbir u x-Xogħlijiet. Fil-qafas ta’ l-Istrateġija tat-Tkabbir u x-Xogħlijiet, tnedew inizjattivi importanti kemm fil-livell nazzjonali kif ukoll f’dak ta’ l-UE biex tissaħħaħ l-innovazzjoni u r-rabtiet bejn l-edukazzjoni ogħla, ir-riċerka u n-negozji.Madankollu, għad hemm potenzjal li mhux sfruttat. Biex jitnaqqas id-distakk fl-innovazzjoni bejn l-UE u l-kompetituri ewlenin tagħha, aħna rridu nippromwovu iżjed l-integrazzjoni tat-tliet naħat tat-triangolu ta' l-għarfien b'mod li jkun ta' appoġġ reċiproku.L-Istati Membri huma primarjament responsabbli biex isostnu bażi kompetittiva u industrijali Ewropea b’saħħitha, filwaqt li jiffaċilitaw l-innovazzjoni u iżjed investiment u investiment aħjar fir-riċerka, l-edukazzjoni u t-taħriġ. Madankollu, minħabba n-natura u l-kobor ta’ l-isfida innovattiva, azzjoni fil-livell Ewropew tista’ tiġġenera benefiċċji addizzjonali li ma jistgħux jintlaħqu mill-Istati Membri waħidhom. Hemm għalhekk dimensjoni Komunitarja li tikkomplementa, tiffaċilita u tikkoordina l-politiki u t-tweġibiet ta' l-Istati Membri.Hemm kjarament valur miżjud fil-promozzjoni ta’ l-innovazzjoni fil-livell Komunitarju, bit-twaqqif ta’ sħubijiet strateġiċi fit-tul immexxija mill-eċċellenza f’oqsma kritiċi bejn l-atturi kollha involuti fit-triangolu ta’ l-għarfien. Inizjattiva bħal din toffri lill-kumpaniji Ewropej relazzjoni ġdida ma’ l-edukazzjoni u r-riċerka. Hija tipprovdi wkoll massa kritika ta’ klassi dinjija orjentata lejn l-innovazzjoni fil-livell ta' l-UE fl-oqsma ewlenin, li tkun kapaċi tibni attrazzjoni u reputazzjoni globali.1.2. Raġunijiet għall-propostaFi Frar 2005, il-President Barroso ppropona l-idea ta’ twaqqif ta’ Istitut Ewropew tat-Teknoloġija (l-IET), bħala parti mir-reviżjoni ta’ nofs it-terminu ta’ l-istrateġija ta’ Liżbona. L-IET għandu jidher bħala wieħed mill-elementi ta’ strateġija komprensiva biex timmobilizza l-għarfien u l-innovazzjoni bħala bieb għat-tkabbir u l-impjiegi. Huwa jkun espressjoni konkreta ta' l-impenn ta' l-UE lejn il-ħolqien ta' ambjent li jissapportja l-innovazzjoni u l-livell għoli ta' l-eċċellenza fl-Unjoni.Il-Kummissjoni daħlet għal proċess ta’ riflessjoni u wettqet konsultazzjonijiet fuq firxa wiesgħa li rriżultaw fil-preżentazzjoni ta' l-ewwel Komunikazzjoni fit-22 ta' Frar 2006[1]. Il-konklużjonijiet tal-Kunsill Ewropew tat-23-24 ta’ Marzu 2006 jagħrfu li “Istitut Ewropew tat-Teknoloġija jkun pass importanti biex inaqqas id-distakk bejn l-edukazzjoni ogħla, ir-riċerka u l-innovazzjoni” u stiednet lill-Kummissjoni tressaq proposta fuq passi ulterjuri.Fit-8 ta’ Ġunju 2006[2] l-Kummissjoni ħarġet it-tieni komunikazzjoni, li ffokat b’mod estensiv fuq ir-riżultati tal-proċess ta' konsultazzjoni u tefgħet id-dawl fuq għadd ta' kwistjonijet speċifiċi li għandhom x'jaqsmu ma' l-istruttura u l-operazzjoni proposta ta’ l-IET.Fil-Kunsill Ewropew tal-15-16 ta’ Ġunju 2006 l-Kapijiet ta’ l-Istat u l-Gvern ikkonfermaw għal darb’oħra li “l-Istitut Ewropew tat-Teknoloġija (IET), f’xogħol flimkien ma’ l-istituzzjonijiet nazzjonali eżistenti, se jkun pass importanti lejn it-tnaqqis tad-distakk eżistenti bejn l-edukazzjoni ogħla, ir-riċerka u l-innovazzjoni flimkien ma' azzjonijiet oħra li jsaħħu n-netwerking u s-sinerġiji bejn komunitajiet ta' innovazzjoni u riċerka eċċellenti fl-Ewropa.”Il-Kunsill Ewropew stieden lill-Kummissjoni biex tħejji “ proposta formali għat-twaqqif tiegħu, biex tiġi ppreżentata fil-ħarifa ta l-2006, wara konsultazzjoni mal-Kunsill Ewropew tar-Riċerka, l-Istati Membri u l-partijiet interessati.”B’riżultat ta’ l-analiżi tiegħu u ta’ konsultazzjonijiet estensivi mal-komunitajiet akkademiċi u ta' riċerka u l-Istati Membri, il-Kummissjoni kkonkludiet li, f’kuntest Ewropew, l-aħjar punt tat-tluq ikun approċċ ta' bini ta' netwerk, imma li dan irid ikun żviluppat biex iwassal għal IET ibbażat fuq sħubijiet realment integrati.1.3. L-għanijiet u l-kontenut ewlieni tal-propostaL-IET se jagħti sehmu għat-titjib tal-bażi kompetittiva ta' l-Istati Membri billi jinvolvi organizzazzjonijiet sħab f’innovazzjoni, riċerka u edukazzjoni integrata fl-ogħla standards internazzjonali. Se jkun element integrali ta’ strateġija Komunitarja komprensiva mmirata biex tappoġġja l-għarfien u l-innovazzjoni lejn il-miri ta' Liżbona.L-IET se jħeġġeġ u jippromwovi l-innovazzjoni permezz ta’ riċerka u edukazzjoni strateġiċi trans- u inter-dixxiplinarji f’oqsma ta’ interess ekonomiku jew soċjetarju ewlieni u billi jisfrutta r-riżultati ta’ l-għarfien tiegħu għall-benefiċċju ta’ l-UE. Huwa se jibni ‘massa kritika’ ta’ riżorsi umani u fiżiċi f’dawn l-oqsma ta’ għarfien, li jattiraw u jżommu l-investiment fis-settur privat fl-innovazzjoni, l-edukazzjoni u l-R&D, kif ukoll l-istudenti fil-livell ta’ masters, kandidati għal dottorat u riċerkaturi fil-livelli kollha tal-karrieri tagħhom kemm mill-qasam xjentifiku kif ukoll minn dak tan-negozju.L-IET se jsir simbolu ta’ l-Ispazju Ewropew ta' Innovazzjoni, Riċerka u Edukazzjoni, u se jiġġenera innovazzjonijiet f’oqsma ta’ interess ekonomiku jew soċjetarju ewlieni. L-ambizzjoni hi li l-IET isir referenza għall-ġestjoni ta’ l-innovazzjoni, permezz tal-promozzjoni ta’ forom ġodda fost it-tip ta’ organizzazzjonijiet sħab involuti fit-triangolu ta’ l-Għarfien kif ukoll għall-modernizzazzjoni ta’ edukazzjoni ogħla u istituzzjonijiet ta’ riċerka fl-UE, kemm direttament, permezz ta’ l-attivitajiet u r-riżultati tiegħu, u indirettament permezz tat-tmexxija tiegħu.L-IET jimmira wkoll li jibni reputazzjoni globali u jipprovdi ambjent attraenti għall-aqwa talenti madwar id-dinja. Il-parteċipazzjoni fil-Komunitajiet ta’ l-Għarfien u l-Innovazzjoni se tinfetaħ lill-organizzazzjonijiet sħab, l-istudenti u r-riċerkaturi minn barra l-Unjoni. Barra minn hekk, il-pajjiżi terzi jkunu intitolati jappoġġjaw l-għanijiet ta’ l-IET. Bil-promozzjoni ta’ l-attrazzjoni tiegħu fix-xena globali, l-IET isir xempju ta’ innovazzjoni mmexxija mill-eċċellenza.L-IET se jkun ibbażat fuq mudell ta’ tmexxija ġdid, innovattiv u fuq żewġ livelli, li jikkombina awtonomija u flessibilità mill-qiegħ 'il fuq fit-twassil bi gwida strateġika, koordinament, animazzjoni u faċilitazzjoni ta’ djalogu mill-quċċata 'l isfel, u tixrid ta’ riżultati u prattika tajba. L-IET se jwettaq l-attivitajiet tiegħu permezz tal-Komunitajiet ta’ Għarfien u Innovazzjoni (KICs). Ibbażati fuq, imma jmorru lil hinn minn, approċċ ta’ netwerk, dawn huma previsti li jkunu sħubijiet integrati jew joint ventures (tkun xi tkun il-forma ġuridika preċiża tagħhom) bejn is-settur privat, il-komunità ta’ riċerka u t-timijiet ta’ eċċellenza mill-komunitajiet u universitajiet ta’ riċerka li r-riżorsi umani, finanzjarji u fiżiċi tagħhom jaħdmu flimkien biex jippromwovu l-produzzjoni, it-tixrid u l-isfruttament ta’ prodotti ta’ għarfien ġodda. Biex tiġi intensifikata n-natura ta’ integrazzjoni tagħhom, il-KICs għandhom jagħmlu użu mill-iżjed netwerkings ta' riċerka u infrastrutturi tal-kompjuters moderni. Korp ta’ Tmexxija, magħmul minn membri ta’ livell għoli b’esperjenza ppruvata fin-negozju, ir-riċerka u l-edukazzjoni, se jkun responsabbli għal deċiżjonijiet strateġiċi ta’ l-IET, fosthom id-definizzjoni ta’ l-oqsma strateġiċi li fihom se jkunu stabbiliti l-KICs, l-għażla tagħhom u l-koordinament u valutazzjoni ġenerali ta’ l-attivitajiet tagħhom. Ir-relazzjonijiet ta’ bejn l-entitajiet ta’ l-IET u l-KICs se jkunu bbażati fuq ftehimiet kuntrattwali, li se jistabbilixxu d-drittijiet u d-dmirijiet tal-KIC’s, jiżguraw livell adegwat ta’ koordinament u jfasslu l-mekkaniżmu għall-monitoraġġ u l-valutazzjoni ta' l-attivitajiet u r-riżultati tal-KICs.Ġestjoni xierqa u distribuzzjoni bbilanċjata tad-drittijiet ta' proprjetà intellettwali huma rekwiżit indispensabbli ieħor għall-innovazzjoni: mingħajr użu u ġestjoni adegwati ta' l-invenzjonijiet, ma hemm l-ebda stimulu reali għall-investiment fl-innovazzjoni. L-IET se jistabbilixxi linji gwida għall-ġestjoni tal-proprjetà intellettwali, li se jsaħħu l-kapaċità ta’ innovazzjoni, jippermettu l-użu ta’ proprjetà intellettwali skond il-kondizzjonijiet xierqa għar-riċerka u raġunijiet innovattivi u jipprovdu inċentivi adatti għall-IET u s-sħab, fosthom individwi involuti, KICs u organizzazzjonijiet sħab, u jipprovdu inċentivi speċifiċi għall- ispin-offs u għas-suċċess kummerċjali.L-edukazzjoni se tkun komponent kruċjali ta’ l-IET peress li spiss tkun l-element nieqes mit-triangolu ta’ l-Għarfien. Fil-kuntest ta’ ekonomija globali u b’għarfien miftuħ, l-IET se jippromwovi l-iżvilupp ta’ korsijiet u programmi ta’ dottorat li jinkorporaw l-element intraprendittiv u dan se jkun wieħed mill-karatteristiċi distinti tal-lawrji maħruġa mill-KICs. Huwa importanti għas-suċċess ta’ l-IET li l-“marka” tiegħu tkun viżibbli ħafna fuq dawn il-lawrji. Fil-maġġoranza l-kbira tal-każi, huwa mistenni li s-sħab li jagħtu l-lawrji se jkunu universitajiet għalkemm xi Stati Membri jistgħu wkoll jagħtu poteri ta' għoti tal-lawrji lil sħab oħra f'KIC jew lill-KIC bħala unità. L-Istati Membri se jikkooperaw fir-rikonoxximent tal-lawrji u d-diplomi ta' l-IET u l-IET se jfittex li jappoġġja dan il-proċess.1.4. Inizjattivi eżistenti u l-valur Ewropew miżjud ta' l-IETIr-responsabilità għall-politiki ta’ edukazzjoni, riċerka u innovazzjoni taqa’ primarjament f'idejn l-Istati Membri. Hemm varjazzjonijiet evidenti bejn il-pajjiżi ta’ l-UE fl-approċċi tagħhom lejn l-innovazzjoni, u ħafna żviluppi u inizjattivi nazzjonali pożittivi li għandhom jiġu appoġġjati u msaħħa. Madankollu, in-natura u l-kobor ta’ l-isfida innovattiva jimplikaw li azzjoni fil-livell Ewropew tista’ tiġġenera benefiċċji addizzjonali li ma jistgħux jintlaħqu minn azzjonijiet separati ta’ l-Istati Membri.Il-Komunità kienet, fi kwalunkwe każ, impenjata tappoġġja lill-Istati Membri fl-isforzi tagħhom biex itejbu l-innovazzjoni u t-triangolu ta' l-għarfien. Fil-kuntest ta’ l-Istrateġija ta’ Liżbona, il-Kummissjoni tiffaċilita skambji politiċi mmirati lejn l-identifikazzjoni ta’ l-aħjar prassi u l-istimulazzjoni ta’ tfassil aħjar tal-politika ta’ kif jitnaqqas id-distakk fl-innovazzjoni. Bosta programmi li jappartjenu għat-triangolu ta’ l-għarfien joffru appoġġ finanzjarju biex jgħinu lill-universitajiet, iċ-ċentri ta’ riċerka, l-intrapriżi u atturi oħra ta’ l-UE fit-triangolu ta’ l-għarfien ħalli jimmassimizzaw il-kontribut tagħhom għall-Istrateġija tat-Tkabbir u x-Xogħlijiet. L-UE topera għadd ta' programmi Komunitarji li jappoġġjaw direttament jew indirattament aspetti differenti tat-triangolu ta' l-għarfien, bħas-seba' Programm ta' Qafas għar-Riċerka u l-Iżvilupp Teknoloġiku, il-Programm ta’ Kompetittività u Innovazzjoni, il-Programm Integrat ta’ Tagħlim Tul il-Ħajja, u l-Fondi Strutturali.Madankollu, l-ebda inizjattiva ta’ l-UE s’issa ma indirizzat bis-sħiħ it-tliet komponenti kollha tat-triangolu ta’ l-għarfien b’mod integrat għal kollox u li jsaħħu lil xulxin; strumenti eżistenti jindirizzaw jew qasam wieħed waħdu tat-triangolu ta' l-għarfien, jew, l-iktar l-iktar, jintegraw tnejn u dan jagħmluh, fil-biċċa l-kbira, billi jappoġġjaw l-iżvilupp fil-livell nazzjonali. L-ebda inizjattiva ta’ l-UE sal-lum ma stimulat l-iżvilupp ta’ istituzzjoni ta’ klassi dinjija fil-livell Ewropew bil-għan li tintlaħaq l-eċċellenza orjentata lejn ir-riċerka, l-edukazzjoni u l-innovazzjoni u l-massa kritika f’oqsma speċifiċi ta’ intervent neċessarji. Il-potenzjal għadu mhux milħuq.Pereżempju, is-seba’ Programm ta’ Qafas għar-Riċerka u l-Iżvilupp Teknoloġiku se jkun l-għodda finanzjarja ewlenija li permezz tagħha l-Unjoni Ewropea tappoġġja l-attivitajiet tar-riċerka u l-iżvilupp fid-dixxiplini xjentifiċi kollha. Il-Kunsill Ewropew tar-Riċerka huwa mekkaniżmu ta’ finanzjament ġdid tal-Programm ta' Qafas immirat biex iżid il-livell ta' eċċellenza fir-riċerka esplorattiva ta' l-UE billi jagħti appoġġ għall-aħjar riċerka Ewropea mmexxija mir-riċerkaturi nfushom. In-Netwerks ta’ Eċċellenza huma proġetti trans-nazzjonali u b'ħafna sħab li jgħaqqdu flimkien atturi importanti fl-Ewropa b'punt fokali fuq integrazzjoni dewwiema tal-kapaċitajiet ta' riċerka fuq suġġett magħżul ta' riċerka. Il-Pjattaformi Ewropej tat-Tekonoloġija huma gruppi ta’ partijiet interessati, li jinvolvu l-aktar sħab tan-negozju u r-riċerka, li flimkien jiddefinixxu informalment Aġenda ta’ Riċerka Strateġika fuq għadd ta’ kwistjonijiet strateġikament importanti b’rilevanza għolja fis-soċjetà. L-Inizjattivi Teknoloġiċi Konġunti proposti se jkunu strutturi ġuridiċi dedikati, imwaqqfa f’għadd limitat ta’ każijiet, biex jikkoordinaw il-mobilizzazzjoni ta’ investimenti pubbliċi u privati fuq skala kbira u riżorsi ta’ riċerka sostanzjali. Madankollu, l-aħħar żewġ inizjattivi jiffokaw fuq l-integrazzjoni tas-sħab tan-negozju u tar-riċerka fid-definizzjoni u l-implimentazzjoni ta’ aġendi ta’ riċerka strateġiċi, mingħajr l-edukazzjoni bħala komponent ewlieni.Il-Programm ta’ Kompetittività u Innovazzjoni notevolment ilaqqa’ azzjonijiet li jappoġġjaw l-innovazzjoni u l-IŻM. Huwa jikkontribwixxi inter alia għall-finanzjament għall-ftuħ u s-servizzi ta’ appoġġ għall-innovazzjoni, inklużi servizzi għal trasferiment transnazzjonali ta' għarfien u teknoloġija, kif ukoll firxa wiesgħa ta’ inizjattivi speċifiċi għall-innovazzjoni, bħan-netwerks ta’ raggruppamenti, sħubijiet pubbliċi-privati speċifiċi għall-qasam u attivitajiet ta’ koordinament politiku bejn il-programmi nazzjonali u reġjonali. Madankollu, huwa ma jinkorporax ir-riċerka mmexxija mill-eċċellenza u l-attivitajiet u l-kriterji ta’ l-edukazzjoni.Il-Programm ta’ Tagħlim Tul il-Ħajja se jindirizza l-bżonnijiet importanti dwar il-modernizzazzjoni u l-adattazzjoni tas-sistemi ta’ edukazzjoni u taħriġ ta’ l-Istati Membri, partikolarment fil-kuntest tal-miri ta’ Liżbona. Se jwassal ukoll għal valur miżjud direttament liċ-ċittadini individwali fl-azzjonijiet ta' mobilità u azzjonijiet oħra ta’ kooperazzjoni tiegħu. Madankollu, il-programm jittratta biss il-komponent ta’ l-edukazzjoni tat-triangolu ta' l-għarfien.Fl-aħħarnett, il-ġenerazzjoni ġdida ta’ programmi ta’ koeżjoni soċjali u ekonomika għandha tfittex li tassenja riżorsi sinjifikanti għall-investiment fil-muturi ewlenin tat-tkabbir u l-impjiegi. Madankollu, dawn il-programmi mhumiex immexxija primarjament mill-eċċellenza, peress li kull pajjiż jew reġjun naturalment jiddefinixxi t-taħlita politika tiegħu fid-dawl tan-natura u l-ammont ta’ l-iżbilanċ strutturali u l-vantaġġi kompetittivi partikolari tiegħu.Biex jitnaqqas id-distakk fl-innovazzjoni bejn l-UE u l-kompetituri ewlenin tagħha, se jkun hemm bżonn li jiġu appoġġjati sħubijiet strateġiċi mmexxija mill-eċċellenza fil-livell ta’ l-UE bejn atturi involuti fit-tliet partijiet tat-triangolu ta’ l-għarfien, fuq bażijiet inter u trans-dixxiplinarji. L-Istitut Ewropew tat-Teknoloġija (IET) se jimmira li jkun operatur ta’ klassi dinjija fil-qasam tiegħu u li jservi bħala istitut prominenti kapaċi li jispira rendiment aħjar minn atturi u netwerks Ewropej oħra fit-triangolu ta’ l-għarfien. B’dan il-mod, ikun jista' jikkumplimenta strumenti finanzjarji u inizjattivi politiċi eżistenti nazzjonali u ta' l-UE biex jitnaqqas id-distakk fl-innovazzjoni bejn l-UE u l-kompetituri ewlenin tagħha.2. KONSULTAZZJONI TAL-PARTIJIET INTERESSATI U STIMA TA’ L-IMPATT2.1. Konsultazzjoni mal-partijiet interessatiIl-Kummissjoni wettqet konsultazzjoni estensiva li tinvolvi l-esperti, il-pubbliku, l-Istati Membri, u l-Partijiet Interessati Ewropej fosthom il-Kunsill Xjentifiku tal-Kunsill Ewropew tar-Riċerka. Ġew organizzati tliet laqgħat ta’ esperti fis-sajf ta’ l-2005 biex jiddiskutu l-miri possibbli u l-istruttura ta’ l-IET. Saret konsultazzjoni pubblika mill-15 ta' Settembru sal-15 ta' Novembru 2005. Hija rċeviet iżjed minn 740 kontribuzzjoni, fosthom dokumenti ta' pożizzjoni, kemm minn individwi kif ukoll minn organizzazzjonijiet. L-Istati Membri u l-Partijiet Interessati ġew ikkonsultati fi tliet rawnds ta’ laqgħat f’April, Mejju u Settembri 2006. Fir-rigward tal-partijiet interessati, attendew medja ta’ 40 organizzazzjoni ta’ livell Ewropew, li jirrappreżentaw is-setturi tar-riċerka, l-edukazzjoni u n-negozju.Matul il-konsultazzjonijiet ħareġ qbil ġenerali ma’ l-analiżi ta’ sfond tal-Kummissjoni, kif ukoll fuq il-bżonn ta’ sforz ikkoordinat biex tittejjeb il-kompetittività tal-Komunità u l-Istati Membri. Il-konsultazzjoni tefgħet id-dawl fuq għadd ta' kwistjonijiet li għandhom x'jaqsmu ma' l-istruttura proposta ta' l-IET, notevolment fuq in-natura u r-rwol tal-Bord tat-Tmexxija; it-tħaddim tal-KICs, l-istatus ta’ l-istaff ta’ l-IET, l-inċentivi għas-sħab biex jieħdu sehem fl-IET u l-kwistjoni tal-lawrji. B’mod iktar speċifiku, ilħna esperti argumentaw favur involviment qawwi mis-settur tan-negozju mill-bidu, u b’mod partikolari għal proċess immexxi mid-domanda għad-definizzjoni ta' l-oqsma fejn il-KICs għandhom jiġu appoġġjati. Huma ssottolineaw l-importanza ta’ l-awtonomija għall-Bord tat-Tmexxija ta’ l-IET, u l-bżonn għal kompożizzjoni b’bilanċ xieraq ta’ membri akkademiċi/tar-riċerka u tan-negozju.2.2. Ġbir u użu ta' għarfien espertSar użu estensiv ta’ l-analiżi interna tal-Kummissjoni dwar kwistjonijiet ta’ għarfien, innovazzjoni u edukazzjoni kif ukoll ta' rapporti mħejjija minn esperti indipendenti, b’mod partikolari l-gruppi esperti dwar ir-riċerka, l-iżvilupp u l-innovazzjoni, u konsulenti esterni.2.3. Stima ta' l-impattĦames possibilitajiet ġew eżaminati bir-reqqa fl-istima ta’ l-Impatt għat-twaqqif u l-operazzjoni ta’ l-IET. Tlieta mill-ħames possibilitajiet qiesu l-IET bħala operatur ta' l-għarfien u ta' l-innovazzjoni, li jwettaq attivitajiet fl-oqsma ta' l-innovazzjoni, ir-riċerka u l-edukazzjoni imma li jvarjaw fil-grad ta' ċentralizzazzjoni u l-mudell ta' organizzazzjoni mill-quċċata 'l isfel/mill-qiegħ 'il fuq. Ir-raba’ possibilità qieset l-IET bħala entità ta' finanzjament u għoti ta’ tikketti, filwaqt li l-ħames waħda analizzat soluzzjoni ta’ “ status quo ”.Il-possibilità li tinħoloq organizzazzjoni awtonoma li tiġbed flimkien l-aħjar riżorsi fil-livell Komunitarju u tikkoordinahom fi ħdan il-qafas flessibbli ta' KICs trans- u interdixxipplinarji, l-hekk imsejjaħ “IET integrat" hija l-aħjar possibilità. Din il-possibilità timmira li tibbilanċja serje ta' bżonnijiet potenzjalment kuntrarji: il-bżonn ta’ koordinament biex jiġu żgurati sinerġija u orjentazzjoni strateġika flimkien ma' l-awtonomija meħtieġa mill-KICs biex ikunu addattabbli u jagħtu r-riżultati; il-bżonn għall-indipendenza minn influwenzi esterni biex jimxu ma' l-aġenda ta' l-IET stess ma' dak biex ikun attraenti biżżejjed biex jinvolvu organizzazzjonijiet sħab; u fl-aħħarnett il-bżonn għall-esperimentazzjoni b’modi ġodda għall-integrazzjoni tar-riċerka u l-edukazzjoni fl-innovazzjoni ma’ li toqgħod fuq il-prassi tajba eżistenti u tibni fuqhom.Bħala organizzazzjoni ġdida, l-IET se jkun kapaċi wkoll jesperimenta b’mudelli ġodda ta’ organizzazzjoni u tmexxija li jintegraw l-innovazzjoni, l-edukazzjoni u r-riċerka, u għalhekk biex jinvolvi bis-sħiħ negozji fi sħubijiet strateġiċi; huwa jkun jista’ jipprovdi ambjent tax-xogħol dinamiku li jippremja l-eċċellenza u għalhekk jattira l-aqwa talenti minn madwar id-dinja. Bħala struttura miftuħa ffukata fuq l-individwi u t-timijiet aktar milli fuq istituzzjonijiet sħaħ, tkun kapaċi tinvolvi l-eċċellenza fi kwalunkwe livell fi kwalunkwe organizzazzjoni u b’dimensjoni Ewropea. Dan jippermetti l-ħolqien ta’ massa kritika ta’ riżorsi eċċellenti, jiġbor l-aħjar ta’ dak li diġà jeżisti u jwieġeb għall-isfidi strateġiċi fit-tul posti fl-oqsma trans- u interdixxiplinarji ta' interess ekonomiku u soċjetarju potenzjali għall-Ewropa.Fl-istess ħin, peress li tkun ibbażata fuq organizzazzjonijiet sħab fil-KICs, timmassimizza l-impatt fuq il-livell ta’ l-UE. Dawn l-organizzazzjonijiet mhux se jkollhom biss il-possibilità li jinfluwenzaw u jkunu involuti fl-attivitajiet ta’ innovazzjoni, riċerka u edukazzjoni fl-ogħla livell u b’ambitu Ewropew imma l-individwi se jkunu wkoll qegħdin jieħdu sehem f'dawk l-aqwa prassi żviluppati fi ħdan l-IET, b'hekk jagħtu sehemhom għall-addattament ta' l-aġendi ta' organizzazzjonijiet sħab.3. ELEMENTI ĠURIDIĊI TAL-PROPOSTA3.1. Taqsira ta’ l-azzjoni propostaIl-proposta tikkonsisti minn proposta għal Regolament tal-Parlament Ewropew u tal-Kunsill dwar it-twaqqif ta’ Istitut Ewropew tat-Teknoloġija.3.2. Bażi ġuridikaIt-tielet paragrafu ta’ l-Artikolu 157 tat-Trattat li jistabbilixxi l-Komunità Ewropea jipprovdi l-bażi ġuridika għal dan ir-Regolament. L-Artikolu 157 (3) jippermetti lill-Kunsill, huwa u jaġixxi b’konformità mal-proċedura msemmija fl-Artikolu 251 u wara konsultazzjoni mal-Kumitat Ekonomiku u Soċjali, biex jiddeċiedi fuq miżuri speċifiċi b’appoġġ għall-azzjoni meħuda fl-Istati Membri mmirati lejn it-trawwim ta’ sfruttament aħjar tal-potenzjal industrijali tal-politiki ta’ l-innovazzjoni, ir-riċerka u l-iżvilupp teknoloġiku.3.3. Il-prinċipji tas-sussidjarjetà u l-proporzjonalitàB’konformità mal-bażi ġuridika tagħha, il-proposta se tindirizza l-isfidi identifikati b'mod proporzjonat u b’konformità mal-prinċipju tas-sussidjarjetà. Filwaqt li r-responsabilitajiet ewlenin biex titħeġġeġ l-innovazzjoni qegħdin f'idejn l-Istati Membri, il-proposta li tistabbilixxi l-IET se tikkomplementa l-isforzi ta' l-Istati Membri biex isaħħu l-kompetittività billi (a) jiżviluppaw mudell ġdid ta' tmexxija ta' kooperazzjoni fl-attivitajiet ta’ innovazzjoni, riċerka u edukazzjoni fl-ogħla standards internazzjonali, b’hekk jitrawwem il-potenzjal industrijali u kummerċjali tat-triangolu ta’ l-għarfien; u (b) jiffokaw fuq attivitajiet fejn l-iskala u l-kwalità tar-riżorsi meħtieġa jistgħu jintlaħqu b'diffikultà minn azzjoni individwali ta' Stat Membru u l-attivitajiet integrati jibbenefikaw minn approċċ transnazzjonali madwar l-Istati Membri.B’konformità mal-prinċipju ta’ proporzjonalità, id-dispożizzjonijiet ta’ dan ir-regolament ma jmorrux lil hinn minn dak li huwa meħtieġ biex jintlaħqu l-għanijiet tiegħu. Barra minn hekk, il-piż amministrattiv li jaqa’ fuq l-IET ġie limitat għal dak li huwa meħtieġ mill-Kummissjoni biex teżerċita r-responsabilità tagħha għall-eżekuzzjoni tal-baġit Komunitarju.3.4. Għażla ta’ strumentiIl-proposta għandha tieħu l-forma ta’ Regolament. L-għażla ta’ Regolament tirrifletti l-fatt li t-test joħloq drittijiet u dmirijiet għall-IET u għall-KICs, li f’dan l-istadju sħabhom għadhom ma jistgħux jiġu identifikati.4. IMPLIKAZZJONIJIET FUQ IL-BAĠITL-attivitajiet ta’ l-IET u l-Komunitajiet ta’ Għarfien u Innovazzjoni (KICs) se jkunu ffinanzjati minn kumbinazzjoni ta' sorsi:1. minn sorsi esterni fosthom:1.  awtoritajiet ta' l-Istat Membru, reġjonali jew lokali;2.  sorsi privati (kumpaniji, kapital ta’ riskju, banek, inkluż il-BEI);3.  riżorsi li jirriżultaw mill-attività tiegħu stess (eż. drittijiet ta’ proprjetà intellettwali);4.  riżorsi minn dota li jista' jakkumula l-IET.2. minn sorsi Komunitarji permezz tal-baġit għall-IET jew direttament għall-KICs, minn marġini mhux allokati taħt il-limiti tas-sottointestatura 1A, u permezz tal-Fondi strutturali u l-parteċipazzjoni, b’konformità mal-proċeduri normali, fis-seba’ Programm ta’ Qafas, il-Programmm ta’ Tagħlim Tul il-Ħajja, il-Programm ta' Kompetittività u Innovazzjoni.Ir-riżorsi li jmorru direttament għand l-IET jintużaw: (i) biex jiffinanzjaw il-KICs permezz ta’ proċess kompetittiv ibbażat fuq l-eċċellenza u skond il-kriterji stabbiliti mill-Bord tat-Tmexxija ta' l-IET; (ii) biex jiffinanzjaw l-ispejjeż ta' l-amministrazzjoni ta' l-IET; jew (iii) biex jagħtu kontribut għad-dota ta’ l-IETIr-riżorsi li jmorru direttament għand il-KICs iridu jiġu attirati mill-KICs u/jew mill-organizzazzjonijiet sħabhom, inkuż permezz tal-proċeduri normali applikabbli għall-programmi Komunitarji u l-Fondi Strutturali. Dawn jikkonsistu f’elementi ta’ l-offerta tal-KICs fil-proċess kompetittiv għall-ksib tar-riżorsi mill-IET jew jistgħu jiġu attirati ladarba KIC tkun ingħatat dawn ir-riżorsi.Madankollu, l-arranġamenti għall-finanzjament ta’ l-IET u l-KICs se jevolvu b’mod ċar fiż-żmien. Il-Kummissjoni tistima li l-IET se teħtieġ ħlas iżjed qawwi mill-Baġit Komunitarju fil-fażi tat-tnedija, bl-għan jibqa’ li jiġu mmassimizzati fil-medda medja l-kontribuzzjonijiet mis-sorsi esterni. Hemm ukoll bilanċ bejn ir-riżorsi li ġejjin direttament mill-KICs, inklużi mill-programmi Komunitarji, u l-kontribut mill-baġit Komunitarju direttament lill-IET.Il-livell ta’ ambizzjoni involut fil-proposta jfisser li n-nefqa totali ta’ l-IET u l-KICs matul il-perjodu 2007-2013 tista’ tiġi stmata għal €2,367.1 miljun. Il-finanzjament ta’ dan l-ammont għandu jew jiġi direttament mill-baġit Komunitarju, direttament jew indirettament permezz tal-programmi Komunitarji jew minn sorsi esterni oħra.Il-Kummissjoni kienet f’kuntatt regolari mas- settur privat , u temmen li hemm riserva ta’ interess fl-IET li tista' tkun sfruttata, inklużi għotjiet ġenerali għad-dota ta’ l-IET. Fil-prattika, il-kapaċità ta’ l-IET u l-KICs biex jattiraw finanzjament minn barra (partikolarment min-negozji) se tiddependi fuq pjan ta' negozju kredibbli. Żewġ fatturi huma kruċjali: (i) il-kapaċità li tattira l-iżjed azjendi avvanzati u l-aħjar universitajiet u timijiet ta’ riċerka fil-KICs; u (ii) sa fejn il-Komunità nnifisha tagħmel dikjarazzjoni pubblika ta’ fiduċja billi timpenja ruħha li tagħmel disponibbli kontribut finanzjarju sostanzjali biex tagħti bidu għall-proċess u turi li hija lesta tikkunsidra iktar 'il quddiem forom oħra ta' kontribuzzjonijiet li ġejjin jew direttament mill-IET jew mill-KICs. Fuq din il-bażi jista’ jiġi ġġenerat ċirku virtuż.Rigward is-sorsi Komunitarji , il-Kummissjoni tinnota li ma saret l-ebda dispożizzjoni speċifika għall-IET fil-proposti leġiżlattivi l-ġodda inklużi fin-negozjati fuq il-Ftehim Interistituzzjonali tas-17 ta’ Mejju 2006 dwar id-dixxiplina baġitarja u ġestjoni finanzjarja soda. Il-Kummissjoni tipproponi għalhekk li tuża parti mill-marġnijiet li ma ġewx allokati taħt il-limiti tas-sottointestatura 1A għall-finanzjament ta’ l-IET direttament sa ammont ta' € 308.7 miljun. B’mod parallel, il-Kummissjoni se tkompli tesplora l-possibilitajiet ta’ identifikar tar-riżorsi komplementarji addizzjonali inkluż rikors, fejn hemm bżonn, għad-dispożizzjonijiet tal-Ftehim Interistituzzjonali.Kontribuzzjonijiet għall-KICs jew l-organizzazzjonijiet imsieħba magħhom direttament mis-seba’ Programm ta’ Qafas, il-Programm ta’ Tagħlim Tul il-Ħajja u l-Programm ta' Kompetittività u Innovazzjoni u l-Fondi Strutturali skond il-proċeduri rispettivi tagħhom huma possibbli u mistennija li jagħmlu parti importanti mill-finanzjament tagħhom. Abbażi ta’ l-ewwel esperjenza u sa fejn kontribuzzjonijiet bħal dawn jitqiesu neċessarji u ma jistgħux jintlaħqu fi ħdan il-qafas tal-bażijiet ġuridiċi eżistenti, proposta għal aġġustament neċessarju se titqies meta jkun il-waqt.Il-Fondi Strutturali jista' jkollhom rwol potenzjalment importanti għall-organizzazzjonijiet sħab li jinvolvu l-Istati Membri, ir-reġjuni, il-bliet jew benefiċċjarji oħra eliġibbli minħabba li ħafna tipi ta’ spejjeż u investimenti huma eliġibbli skond ir-regoli tal-Fond Strutturali u jaqgħu taħt l-assenjazzjoni tal-prijoritajiet ta' Liżbona.Fir-rigward ta’ riżorsi esterni , il-kofinanzjament huwa mistenni mis-sħab fil-KICs infushom jew li jiġi attirat minnhom. Barra minn hekk, parti sostanzjali ta’ l-investiment fit-titjib tal-faċilitajiet użati mill-KICs tista' titħallas minn kontribuzzjonijiet diretti mill-Istati Membri, l-awtoritajiet reġjonali jew lokali, inkluż mill-BEI.5. TAGĦRIF ADDIZZJONALI5.1. Il-klawsola ta’ reviżjoniIl-proposta tinkludi klawsola ta’ reviżjoni li skondha l-Kummissjoni se tirrapporta fuq l-implimentazzjoni tar-Regolament ta' l-IET u tagħmel kwalunkwe proposta xierqa għall-emendar tiegħu wara ħames snin u kull erba' snin minn hemm 'il quddiem.5.2. FlessibilitàIn-natura speċifika u l-għanijiet ta’ l-IET jeħtieġu livell għoli ta’ flessibilità fit-tfassil u l-operazzjoni tiegħu. B’mod partikolari, wieħed irid joqgħod attent li jevita kumplessitajiet li m’hemmx bżonnhom u li jistgħu jimminaw il-potenzjal innovattiv tiegħu u jwasslu għal burokrazija eċċessiva u li mhix attraenti fl-organizzazzjoni tiegħu kif ukoll fl-għażla u l-implimentazzjoni ta’ l-attivitajiet tiegħu.5.3. L-istaffL-IET innifsu se jimpjega għadd limitat ħafna ta’ staff, stmat li jkun massimu ta’ 60 b’veloċità moderata, li jikkonsisti minn proporzjonijiet indaqs ta’ staff xjentifiku fi rwol konsultattiv u staff ta’ appoġġ. Se jkun hemm personal impjegat direttament mill-IET b’kuntratti b'terminu fiss, skond il-kundizzjonijiet ta' impjieg ta' l-impjegati l-oħra tal-Komunità Ewropea. L-IET jista’ jirċievi wkoll impjegati sekondati mill-Istati Membri jew mis-settur privat. Il-Bord Governattiv se jadotta d-dispożizzjonijiet neċessarji biex jippermetti lill-esperti sekondati biex jaħdmu ma’ l-IET.2006/0197 (COD)Proposta għalREGOLAMENT TAL-PARLAMENT EWROPEW U TAL-KUNSILLli jistabbilixxi l-Istitut Ewropew tat-TeknoloġijaIL-PARLAMENT EWROPEW U L-KUNSILL TA’ L-UNJONI EWROPEA,Wara li kkunsidraw it-Trattat li jistabbilixxi l-Komunità Ewropea, u partikolarment l-Artikolu 157(3) tiegħu,Wara li kkunsidraw il-proposta mill-Kummissjoni[3],Wara li kkunsidraw l-opinjoni tal-Kumitat Ekonomiku u Soċjali Ewropew[4],Wara li kkunsidraw l-opinjoni tal-Kumitat tar-Reġjuni[5],Filwaqt li jaġixxu skond il-proċedura stipulata fl-Artikolu 251 tat-Trattat[6],Billi:5.  L-Aġenda tat-Tkabbir u x-Xogħlijiet ta' Liżbona tenfasizza l-bżonn li jiġu żviluppati l-kondizzjonijiet li huma attraenti għall-investiment fl-għarfien u l-innovazzjoni fl-Ewropa biex jagħtu imbottatura lill-kompetittività, it-tkabbir u x-xogħlijiet fl-Unjoni Ewropea.6.  L-Istati Membri huma primarjament responsabbli għas-sostenn ta' bażi industrijali, kompetittiva u innovattiva Ewropea qawwija. Madankollu, in-natura u d-daqs ta’ l-isfida ta’ l-innovazzjoni fl-Unjoni jitolbu wkoll li tittieħed azzjoni fil-livell Komunitarju.7.  Il-Komunità għandha tipprovdi apoġġ għat-trawwim ta’ l-innovazzjoni, partikolarment permezz tas-seba' Programm ta' Qafas għar-Riċerka u l-Iżvilupp Teknoloġiku, il-Programm ta' Innovazzjoni u Kompetittività, il-Programm ta' Tagħlim Tul il-Ħajja u l-Fondi Strutturali.8.  Hemm bżonn ta’ inizjattiva ġdida fil-livell Komunitarju, minn hawn 'il quddiem imsejjaħ “l-Istitut Ewropew għat-Teknoloġija (l-IET)” biex tikkomplimenta l-politiki u l-inizjattivi Komunitarji u nazzjonali eżistenti permezz tat-trawwim ta' l-integrazzjoni tat-triangolu ta' l-għarfien - l-innovazzjoni, ir-riċerka u l-edukazzjoni - madwar l-UE.9.  Il-Kunsill Ewropew ta’ Ġunju 2006 stieden lill-Kummmissjoni tħejji proposta formali għat-twaqqif ta’ l-IET biex jiġi ppreżentat fil-ħarifa ta’ l-2006.10.  L-IET għandu jkollu l-għan li jagħti sehmu għall-iżvilupp tal-kapaċità ta’ innovazzjoni tal-Komunità u ta’ l-Istati Membri, billi jinvolvi bis-sħiħ l-attivitajiet ta’ edukazzjoni, riċerka u innovazzjoni fl-ogħla standards internazzjonali.11.  Permezz tal-Bord tat-Tmexxija, l-IET għandha tidentifika sfidi strateġiċi fit-tul għall-innovazzjoni fl-Ewropa, partikolarment f’oqsma trans- u inter-dixxiplinarji inklużi dawk diġà identifikati fil-livell Ewropew, u għandu jipprovdi proċess ta’ għażla trasparenti u bbażat fuq l-eċċellenza għall-Komunitajiet ta’ l-Għarfien u l-Innovazzjoni (minn hawn 'il quddiem imsejħa “KICs”) f’dawn l-oqsma; sħubija fil-Bord tat-Tmexxija ta’ l-IET għandha tibbilanċja l-esperjenza mid-dinja tan-negozju u d-dinja akkademika/tar-riċerka.12.  Sabiex jagħti sehmu għall-kompetittività u għat-tisħiħ ta’ l-attrazzjoni internazzjonali ta’ l-ekonomija Ewropea, l-IET għandu jkun kapaċi jattira organizzazzjonijiet sħab, riċerkaturi u studenti minn madwar id-dinja kollha u jikkoopera ma' organizzazzjonijiet ta' pajjiżi terzi.13.  L-IET għandu primarjament jopera permezz ta’ sħubijiet strateġiċi fit-tul fuq bażi inter- u/jew trans-dixxiplinarji ta’ interess ekonomiku u soċjetarju għall-Ewropa. Dawn is-sħubijiet għandhom jintgħażlu mill-Bord tat-Tmexxija ta’ l-IET u jiġu ddeżinjati bħala KICs. Ir-relazzjonijiet ta’ bejn l-IET u l-KICs għandhom ikunu bbażati fuq ftehimiet kuntrattwali, li jistabbilixxu d-drittijiet u d-dmirijiet tal-KIC’s, jiżguraw livell adegwat ta’ koordinament u jfasslu l-mekkaniżmu għall-monitoraġġ u l-valutazzjoni ta' l-attivitajiet u r-riżultati tal-KICs.14.  Hemm bżonn li l-edukazzjoni tiġi sostnuta bħala komponent integrali, għalkemm spiss nieqes, ta' strateġija ta' innovazzjoni komprensiva. Il-ftehim bejn l-IET u l-KICs għandu jistipula li l-lawrji u d-diplomi mogħtija permezz tal-KICs għandhom ikunu gradi u diplomi ta' l-IET. L-IET għandu jippromwovi r-rikonoxximent tal-gradi u d-diplomi ta' l-IET fl-Istati Membri. Dawn l-attivitajiet kollha għandhom jitwettqu bla ħsara għad-Direttiva 2005/36/KE dwar ir-rikonoxximent ta' kwalifiki professjonali[7].15.  L-IET għandu jistabbilixxi linji gwida għall-ġestjoni tal-proprjetà intellettwali, li għandhom irawmu l-użu tal-proprjetà intellettwali taħt kondizzjonijiet adatti, inkluż permezz tal-ħruġ ta' liċenzji; jipprovdi inċentivi xierqa għall-IET u s-sħab, inklużi l-individwi involuti, il-KICs u organizzazzjonijiet sħab kif ukoll għall- ispin-offs u għall-esplojtazzjoni kummerċjali. Fejn attivitajiet ikunu ffinanzjati taħt il-Programmi ta’ Qafas Komunitarji għar-Riċerka u l-Iżvilupp Teknoloġiku, japplikaw ir-regoli ta’ dawk il-programmi.16.  Iridu jsiru d-dispożizzjonijiet xierqa biex jiggarantixxu r-responsabilità u t-trasparenza ta’ l-IET. Ir-regoli adatti li jiggvernaw it-tħaddim tiegħu jiġu adottati fl-Istatuti ta’ l-IET.17.  Sabiex jiġu garantiti l-awtonomija u l-indipendenza fil-ħidma ta' l-IET, l-IET għandu jamministra l-baġit tiegħu stess li d-dħul tiegħu għandu jinkludi kontribuzzjoni mill-Komunità kif ukoll kontribuzzjonijiet mill-Istati Membri u organizzazzjonijiet privati, entitajiet jew istituzzjonijiet nazzjonali jew internazzjonali, dħul iġġenerat mill-attivitajiet jew doti ta’ l-IET stess. L-IET għandu jipprova jattira kontribut finanzjarju dejjem jiżdied mill-organizzazzjonijiet privati.18.  Il-proċedura baġitarja Komunitarja għandha tkun applikabbli sakemm tkun tikkonċerna s-sussidju Komunitarju u kwalunkwe għotja oħra li għandha titħallas mill-baġit ġenerali ta' l-Unjoni Ewropea.19.  Dan ir-Regolament jistabbilixxi qafas finanzjarju għall-perjodu 2008 sa l-2013 li se jkun il-punt ewlieni ta' riferiment għall-awtorità baġitarja, fi ħdan it-tifsira tal-punt 37 tal-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar dixxiplina baġitarja u ġestjoni finanzjarja soda.20.  L-IET huwa entità stabbilita mill-Komunitajiet fis-sens ta’ l-Artikolu 185(1) tar-Regolament tal-Kunsill (KE, Euratom) Nru 1605/2002 tal-25 ta' Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej [8] u għandu jadotta r-regolamenti finanzjarji skond dan.21.  Il-Bord tat-Tmexxija għandu jadotta programm ta’ ħidma trijennali li jista’ jiġi emendat u aġġornat li għandu jiġi eżaminat mill-Kummissjoni, fir-rigward tal-kumplimentarjetà mal-politiki u l-istrumenti Komunitarji, u rapport annwali, inkluża stqarrija kompluta tal-kontijiet li għandha tintbagħat lill-Kummissjoni u kkomunikata lill-Parlament Ewropew, lill-Kunsill u lill-Qorti ta’ l-Awdituri.22.  Huwa xieraq li l-Parlament Ewropew, il-Kunsill u l-Kummissjoni għandhom ikunu intitolati jindirizzaw opinjoni dwar il-programm ta' ħidma ta' l-IET, ir-rapport annwali, inkluża l-istqarrija tal-kontijiet.23.  Huwa xieraq li l-operat ta' l-IET jiġi rivedut b'intervalli regolari.24.  Peress li l-għanijiet ta' l-azzjoni ma jistgħux jintlaħqu suffiċjentament mill-Istati Membri, u minħabba raġunijiet tad-daqs u tat-trans-nazzjonalità, jistgħu jinkisbu aħjar fuq livell Komunitarju, il-Komunità tista' tadotta miżuri, b’konformità mal-prinċipju tas-sussidjarjetà kif stipulat fl-Artikolu 5 tat-Trattat. B’konformità mal-prinċipju tal-proporzjonalità, kif stipulat f’dak l-Artikolu, dan ir-Regolament ma jmurx lil hinn minn dak li hu meħtieġ biex jinkisbu dawk l-għanijiet.ADOTTAW DAN IR-REGOLAMENT:Artikolu 1Is-SuġġettQiegħed jitwaqqaf Istitut Ewropew tat-Teknoloġija (minn hawn 'il quddiem "l-IET").Artikolu 2Id-DefinizzjonijietGħall-fini ta' dan ir-Regolament, għandhom japplikaw id-definizzjonijiet li ġejjin:1. “ Innovazzjoni ” tfisser il-proċess u r-riżultati ta’ dan il-proċess li permezz tagħhom ideat ġodda jkunu ta’ tweġiba għad-domanda soċjetarja u ekonomika u jiġġeneraw prodotti, servizzi, jew mudelli ta’ negozju ġodda li jiġu introdotti b'suċċess f'suq eżistenti jew li jkunu kapaċi joħolqu swieq ġodda.2. “ Komunità ta’ Għarfien u Innovazzjoni ” tfisser joint-venture ta’ organizzazzjonijiet sħab, tkun xi tkun il-forma ġuridika tagħhom, magħżul u ddeżinjat mill-IET biex iwettaq fl-ogħla livell attivitajiet integrati ta’ innovazzjoni, riċerka u edukazzjoni f’qasam speċifiku.3. “ Università ” tfisser kwalunkwe tip ta’ istituzzjoni ta’ edukazzjoni ogħla li toffri lawrji rikonoxxuti jew kwalifiki rikonoxxuti oħrajn tal-livell terzjarju, irrispettivament mid-denominazzjoni tagħha fil-kuntest nazzjonali.4. “ Organizzazzjoni ta' Riċerka " tfisser kwalunkwe entità ġuridika pubblika jew privata li tagħmel żvilupp teknoloġiku jew ta' riċerka bħala wieħed mill-għanijiet ewlenin tagħha.5. “ Organizzazzjoni sieħba ” tfisser kwalunkwe organizzazzjoni li hija membru ta’ KIC u tista’ tinkludi b’mod partikolari: universitajiet, organizzazzjonijiet ta’ riċerka, kumpaniji pubbliċi jew privati, istituzzjonijiet finanzjarji, awtoritajiet reġjonali u lokali, fundazzjonijiet.6. “ Sħubija ” tfisser grupp ta' organizzazzjonijiet sħab potenzjali li ngħaqdu flimkien biex ikunu kandidat għal KIC.Artikolu 3L-GħanL-għan ta’ l-IET huwa li jagħti sehmu għall-kompetittività industrijali bit-tisħiħ tal-kapaċità ta’ innovazzjoni ta’ l-Istati Membri u l-Komunità. Dan għandu jagħmlu billi jinvolvi u jintegra l-innovazzjoni, ir-riċerka u l-edukazzjoni fl-ogħla standards.Artikolu 4Il-Funzjonijiet1. Sabiex jintlaħaq dan il-għan, l-IET għandu:25.  jidentifika sfidi strateġiċi fit-tul f’oqsma ta’ interess importanti potenzjali ekonomiku u soċetarju għall-Ewropa, li x’aktarx li jiġġeneraw fit-tul l-aħjar valur miżjud għall-innovazzjoni;26.  jiddefinixxi l-prijoritajiet tiegħu stess fost dawk l-isfidi tiegħu, u jagħżel dawk fejn se jieħu inizjattivi u jinvesti r-riżorsi;27.  iqajjem kuxjenza fost organizzazzjonijiet sħab potenzjali;28.  jagħżel u jinnomina KICs fl-oqsma ta’ prijorità u jiddefinixxi d-drittijiet u d-dmirijiet tagħhom bi ftehim; ifornihom bl-appoġġ xieraq; japplika miżuri xierqa ta’ kontroll tal-kwalità; jimmonitorizza kontinwament u jivvaluta perjodikament l-attivitajiet tagħhom; u jiżgura livell xieraq ta’ koordinament bejniethom;29.  jimmobilizza l-fondi meħtieġa minn sorsi pubbliċi u privati u juża r-riżorsi tiegħu b’konformità ma’ dan ir-Regolament. B’mod partikolari huwa se jipprova jiġbor proporzjon dejjem tiżdied mill-baġit tiegħu minn sorsi privati u mir-riżorsi tiegħu stess;30.  jippromwovi r-rikonoxximent tal-lawrji u d-diplomi ta' l-IET fl-Istati Membri.2. Tista’ tiwaqqaf Fundazzjoni (minn hawn ’il quddiem imsejħa “il-Fundazzjoni ta’ l-IET”), partikolarment fuq inizjattiva ta’ l-IET, bil-għan speċifiku li tippromwovi u tappoġġja l-attivitajiet ta’ l-IET.L-IET jista' jagħti kontribut sa massimu ta' 3% mill-baġit annwali tiegħu lil Fundazzjoni ta' din ix-xorta.Artikolu 5Il-Komunitajiet ta’ Għarfien u Innovazzjoni1. Il-Komunitajiet ta’ Għarfien u Innovazzjoni għandhom iwettqu b’mod partikolari:31.  attivitajiet u investimenti ta’ innovazzjoni li jintegraw bis-sħiħ id-dimensjonijiet tar-riċerka u l-edukazzjoni u li jistimulaw it-tixrid u l-isfruttament tar-riżultati.32.  l-iktar riċerka avvanzata f’oqsma ta’ interess ekonomiku u soċjetarju ewlieni għal Komunità Ewropea b’potenzjal innovattiv qawwi33.  attivitajiet ta’ edukazzjoni u taħriġ fil-livell ta’ masters u ta' dottorat, inkluż l-iżvilupp ta' ħiliet li għandhom x'jaqsmu ma' l-innovazzjoni u t-titjib ta' ħiliet maniġerjali u intraprenditorjali.34.  tixrid ta’ l-aħjar prassi, b’mod partikolari rigward it-tmexxija ta’ l-organizzazzjonijiet orjentati lejn l-innovazzjoni u l-iżvilupp ta’ kooperazzjoni jew sħubijiet bejn l-edukazzjoni/ir-riċerka u n-negozju.2. Se tintgħażel sħubija mill-IET biex issir KIC abbażi ta’ proċess kompetittiv, miftuħ u trasparenti li jinkludi l-pubblikazzjoni ta’ l-ispeċifikazzjonijiet u l-kondizzjonijiet fid-dettall.L-għażla tas-sħubijiet għandha tqis b’mod partikolari:35.  il-kapaċità attwali u potenzjali ta' innovazzjoni fi ħdan is-sħubija kif ukoll l-eċċellenza tagħha fl-edukazzjoni u r-riċerka;36.  il-kapaċità tagħha li tilħaq il-miri stabbiliti mill-IET;37.  kontribuzzjonijiet finanzjarji jew le li ngħataw lill-KIC;38.  wirja ta’ potenzjal innovattiv, inluż pjan għall-ġestjoni tal-proprjetà intellettwali adatta għas-settur ikkonċernat u konsistenti mal-prinċipji u l-linji gwida ta’ l-IET għall-ġestjoni tal-proprjetà intellettwali.L-għażla għandha tqis ukoll:39.  struttura operazzjonali li turi impenn għall-IET u l-miri tagħha;40.  il-kapaċità li tiżgura ambjent tax-xogħol dinamiku, flessibbli u attraenti li jippremja kemm is-suċċessi individwali kif ukoll dawk ta' tim f'termini ta' innovazzjoni, riċerka u edukazzjoni;41.  il-bażi li fuqhom jingħataw il-lawrji u d-diplomi inklużi l-arranġamenti biex titqies il-politika Komunitarja dwar l-Ispazju Ewropew ta’ Edukazzjoni Ogħla, partikolarment f’termini ta’ kompatibilità, trasparenza, rikonoxximent u l-kwalità tal-lawrji u d-diplomi;42.  il-kapaċità tas-sħubija biex taddatta u tqis il-bidliet fil-qasam tagħhom jew fil-kuntest ta' l-innovazzjoni.3. Ir-riżorsi tal-KICs għandhom jiġu ġġenerati minn sorsi pubbliċi u privati. Dawn jistgħu jinkludu b'mod partikolari l-kontribuzzjonijiet minn u/jew li għaddew mill-IET u l-kontribuzzjonijiet mill-organizzazzjonijiet sħab.4. Is-sħubijiet jistgħu jinkludu organizzazzjonijiet sħab minn pajjiżi terzi li jistgħu jagħtu kontribut pożittiv għall-għanijiet tal-KICs.Artikolu 6Lawrji u Diplomi1. Il-ftehim bejn l-IET u l-KICs għandu jistipula li, fid-dixxiplini u l-oqsma fejn jitwettqu studji u attivitajiet ta’ riċerka u innovazzjoni permezz tal-KICs, il-lawrji u d-diplomi mogħtija permezz tal-KICs għandhom ikunu lawrji u diplomi ta' l-IET.2. L-IET għandha tħeġġeġ l-organizzazzjonijiet sħab biex jagħtu lawrji u diplomi konġunti li jirriflettu n-natura integrata tal-KICs. Madankollu, dawn jistgħu jkunu wkoll lawrji mogħtija minn istituzzjoni waħda kif ukoll lawrji u diplomi doppji u multipli.3. L-Istati Membri jikkooperaw bir-rikonoxximent tal-lawrji u d-diplomi ta' l-IET.Artikolu 7L-Indipendenza ta’ l-IET u l-konsistenza ma' azzjoni Komunitarja, ta’ l-Istati Membri jew intergovernattiva1. L-IET għandu jwettaq l-attivitajiet tiegħu indipendentement mill-awtoritajiet nazzjonali u l-pressjonijiet esterni. Huwa għandu jkun awtonomu fl-attivitajiet ta' kuljum fir-rigward ta' l-Istituzzjonijiet Komunitarji. Membri ta’ l-entitajiet ta' l-IET għandhom jieħdu l-passi neċessarji biex jevitaw il-kunflitti ta’ interess bejn xogħolhom f’isem l-IET u attivitajiet preċedenti u attwali.2. L-attività ta' l-IET għandha tkun konsistenti ma' azzjoni oħra fil-livell Komunitarju, b'mod partikolari fl-oqsma ta' l-innovazzjoni, ir-riċerka u l-edukazzjoni.3. L-IET għandu jqis sew ukoll il-politiki u l-inizjattivi fil-livelli nazzjonali u intergovernattivi.Artikolu 8L-entitajiet ta’ l-IET1. L-entitajiet ta’ l-IET għandhom ikunu:43.  Bord tat-Tmexxija magħmul minn membri ta’ livell għoli b'esperjenza fin-negozju, ir-riċerka u l-edukazzjoni, li għandu jkun responsabbli għall-gwida u l-valutazzjoni ta’ l-attivitajiet ta’ l-IET u l-KICs, u għad-deċiżjonijiet strateġiċi l-oħrajn kollha.44.  Kumitat Eżekuttiv li għandu jissorvelja t-tmexxija ta' l-IET u jieħu d-deċiżjonijiet li jkunu meħtieġa bejn il-laqgħat tal-Bord tat-Tmexxija.45.  Direttur li għandu jkun responsabbli għall-Bord tat-Tmexxija għall-ġestjoni amministrattiva u finanzjarja ta' l-IET u li għandu jkun ir-rappreżentant legali ta' l-IET.46.  Kumitat ta’ Verifika li għandu jagħti pariri lill-Bord tat-Tmexxija u lid-Direttur għall-istrutturi ta' ġestjoni u kontroll finanzjarji u amministrattivi fi ħdan l-IET, dwar l-organizzazzjoni tal-links finanzjarji mal-KICs, u dwar kwalunkwe suġġett ieħor mitlub mill-Bord tat-Tmexxija.2. Il-Kummissjoni tista’ taħtar osservaturi biex jieħdu sehem fil-laqgħat tal-Bord tat-Tmexxija u l-Kumitat Eżekuttiv u l-Kumitat tal-Verifika.Artikolu 9Il-Ġestjoni tal-Proprjetà Intellettwali1. L-IET għandu jiddefinixxi u jippubblika l-prinċipji u l-linji gwida għall-ġestjoni tal-proprjetà intellettwali. Huwa għandu:47.  jagħti sehmu għall-kapaċità innovattiva ta' l-UE;48.  iqis l-ispeċifiċitajiet tas-settur ikkonċernat;49.  irawwem l-użu tal-Proprjetà Intellettwali taħt il-kondizzjonijiet adatti għal finijiet ta’ riċerka u innovazzjoni, b’mod partikolari billi jiddefinixxi kif il-Proprjetà Intellettwali se tinqasam bejn l-IET u sħabu;50.  jipprovdi inċentivi xierqa għall-IET u s-sħab, inklużi l-individwi involuti, il-KICs u l-organizzazzjonijiet sħab;51.  jipprovdi inċentivi speċifiċi għall- ispin-offs u għas-suċċessi kummerċjali.2. L-organizzazzjonijiet sħab għandhom juru fl-applikazzjoni tagħhom biex isiru KIC ftehim bejniethom fuq il-kwistjonijiet li ġejjin b’konformità mal-prinċipji u l-linji gwida msemmija fil-paragrafu 1:52.  il-proprjetà, il-ġestjoni u l-ħarsien tar-riżultati tar-riċerka u l-iżvilupp u riżultati oħra;53.  id-drittijiet ta’ aċċess għal riżultati bħal dawn kif ukoll għarfien pre-eżistenti54.  il-qsim ta' l-ispejjeż u l-profitti, filwaqt li jitqiesu l-kontribuzzjonijiet tad-diversi organizzazzjonijiet sħab;55.  id-dispożizzjonijiet speċifiċi, il-bonusis jew l-inċentivi biex jitħeġġeġ l-iżvilupp u l-użu tar-riżultati tar-riċerka u l-iżvilupp u riżultati oħra, inklużi spin-offs li jiġu mill-użu ta' dawn ir-riżultati.Artikolu 10L-Istatus Ġuridiku1. L-IET għandu jkollu personalità ġuridika. F'kull wieħed mill-Istati Membri, għandu jeżerċita l-aktar kapaċitajiet ġuridiċi wiesgħa possibbli, mogħtija lill-persuni ġuridiċi mil-leġiżlazzjoni nazzjonali. B'mod partikolari, huwa jista’ jakkwista jew jiddisponi minn assi tanġibbli jew intanġibbli u jieħu sehem fi proċeduri ġudizzjarji.2. Il-Protokoll dwar il-Privileġġi u l-Immunitajiet tal-Komunitajiet Ewropej għandu japplika għall-IET.Artikolu 11Ir-Responsabilità1. L-IET għandu jkun unikament responsabbli għar-rispett ta' l-obbligazzjonijiet tiegħu.2. Ir-responsabilità kuntrattwali ta' l-IET għandha tkun regolata mid-dispożizzjonijiet kuntrattwali rilevanti u bil-liġi applikabbli għall-kuntratt meqjus.Kuntratti li l-IET ikun daħal għalihom għandhom jistipulaw li l-Qorti tal-Ġustizzja tal-Komunitajiet Ewropej għandu jkollha l-ġuriżdizzjoni.3. F'każ ta' responsabilità mhux kuntrattwali, l-IET għandu, b’konformità mal-prinċipji ġenerali komuni għal-liġijiet ta' l-Istati Membri, jagħmel tajjeb għal kwalunkwe ħsara kkaġunata minnu jew mill-impjegati tiegħu waqt il-qadi ta' dmirijiethom.Il-Qorti tal-Ġustizzja tal-Komunitajiet Ewropej għandu jkollha ġuriżdizzjoni fi kwalunkwe tilwima marbuta ma' kumpens għal din il-ħsara.4. Kwalunkwe ħlas mill-IET biex ikopri r-responsabilità msemmija fil-paragrafi 2 u 3 u l-ispejjeż imġarrba b’rabta ma’ dan għandhom jitqiesu bħala nfiq ta' l-IET u għandhom ikunu koperti mir-riżorsi ta’ l-IET.Artikolu 12It-Trasparenza u l-Aċċess għad-Dokumenti1. L-IET għandu jiżgura li l-attivitajiet tiegħu jitwettqu b'livell għoli ta' trasparenza.2. L-IET għandu jippubblika mingħajr dewmien :56.  ir-regoli ta’ proċedura tiegħu57.  il-programm ta’ ħidma trijennali li jista’ jiġi emendat u aġġornat kif ukoll ir-rapport annwali ta’ l-attivitajiet.3. Bla ħsara għall-paragrafi 4 u 5, l-IET m'għandux jikxef ma' partijiet terzi tagħrif kunfidenzjali li jkun irċieva u li jkun ntalab trattament kunfidenzjali għalih u fejn dan ikun ġustifikat.4. Il-membri ta’ l-entitajiet ta’ l-IET għandhom ikunu suġġetti għar-rekwiżit ta’ kunfidenzjalità msemmi fl-Artikolu 287 tat-Trattat.It-tagħrif miġbur mill-IET b’konformità mar-Regolament preżenti għandu jkun suġġett għar-Regolament (KE) Nru 45/2001[9].5. Ir-Regolament (KE) Nru 1049/2001[10] għandu japplika għad-dokumenti miżmuma mill-IET. Il-Bord tat-Tmexxija għandu jadotta arranġamenti prattiċi għall-applikazzjoni ta’ l-imsemmi regolament mhux iżjed minn sitt xhur wara li jkun twaqqaf l-IET.Artikolu 13Ir-Riżorsi1. L-IET għandu jkun iffinanzjat b'mod partikolari permezz ta':58.  kontribuzzjonijiet mill-baġit ta’ l-Unjoni Ewropea;59.  kontribuzzjonijiet mill-Istati Membri jew l-awtoritajiet pubbliċi fi ħdanhom;60.  kontribuzzjonijiet minn organizzazzjonijiet privati u tan-negozju;;61.  wirt, donazzjonijiet u kontribuzzjonijiet minn individwi, istituzzjonijiet, fundazzjonijiet jew kwalunkwe entità nazzjonali oħra;62.  dħul iġġenerat mill-attivitajiet u riżultati jew doti kapitali ta’ l-IET stess, inklużi dawk immexxija mill-Fundazzjoni ta' l-IET jew minn Drittijiet ta' Proprjetà Intellettwali;63.  kontribuzzjonijiet minn pajjiżi terzi u entitajiet jew istituzzjonijiet internazzjonali;Dawn jistgħu jinkludu kontribuzzjonijiet mhux finanzjarji.2. L-IET tista’ tapplika għal u/jew tgħaddi għajnuna Komunitarja b’mod partikolari fil-qafas tal-programmi u l-fondi Komunitarji. F’dak il-każ, għajnuna bħal din m’għandhiex tiġi attribbwita għall-attivitajiet li diġà huma ffinanzjati mill-baġit Komunitarju.Artikolu 14Programmazzjoni u Responsabilità1. L-IET għandu jadotta :64.  programm ta’ ħidma trijennali li jista’ jiġi emendat u aġġornat li fih stqarrija tal-prijoritajiet ewlenin tiegħu u l-inizjattivi ppjanati inkluża stima ta’ bżonnijiet u sorsi finanzjarji. L-abbozz ta’ programm ta’ ħidma għandu jintbagħat mill-Bord Governattiv lill-Kummissjoni. Il-Kummissjoni għandha toħroġ opinjoni fi żmien tliet xhur fir-rigward tal-kumplimentarjetà tagħha mal-politiki u l-istrumenti Komunitarji. Fejn il-Kummissjoni tesprimi n-nuqqas ta' qbil tagħha, il-Bord tat-Tmexxija għandu jeżamina mill-ġdid il-programm u jadottah bi kwalunkwe emendi xierqa.65.  rapport annwali sat-30 ta’ Ġunju kull sena. Ir-rapport għandu jfassal pjan għall-attivitajiet immexxija mill-IET matul is-sena ta' qabel u jeżamina r-riżultati fir-rigward ta' l-għanijiet u l-iskeda stabbiliti, ir-riskji marbuta ma' l-attivitajiet imwettqa, l-użu tar-riżorsi u l-operat ġenerali ta’ l-IET. Huwa għandu jinkludi stqarrija tal-kontijiet sħiħa u vverifikata.2. Il-programm ta’ ħidma trijennali li jista’ jiġi emendat u aġġornat u r-rapport annwali għandhom jintbagħtu lill-Kummissjoni, li għandha tikkomunikahom lill-Parlament Ewropew, il-Kunsill u l-Qorti Ewropea ta’ l-Awdituri.3. Il-Parlament Ewropew, il-Kunsill jew il-Kummissjoni jistgħu jindirizzaw opinjoni lill-Bord tat-Tmexxija ta’ l-IET fuq kwalunkwe suġġett kopert mill-programm ta’ ħidma trijennali li jista’ jiġi emendat u aġġornat. Meta dawn l-opinjonijiet jiġu indirizzati lill-IET, il-Bord tat-Tmexxija għandu jwieġeb fi żmien perjodu ta’ 3 xhur, u jindika kwalunkwe aġġustamenti fil-prijoritajiet u attivitajiet ippjanati tiegħu.Artikolu 15Valutazzjoni ta’ l-IET1. L-IET għandu jiżgura li l-attivitajiet tiegħu, inklużi dawk immexxija permezz ta’ KICs, għandhom ikunu suġġetti għal monitoraġġ kontinwu u valutazzjoni perjodika indipendenti, biex jiġi żgurat kemm l-ogħla kwalità ta’ riżultat u l-iżjed użu effiċjenti tar-riżorsi. Ir-riżultati tal-valutazzjoni għandhom jiġu ppubblikati.2. Fi żmien ħames snin mid-data ta’ l-adozzjoni ta’ dan ir-Regolament u minn hemm ’il quddiem kull erba' snin, il-Kummissjoni għandha tippubblika valutazzjoni ta’ l-IET. Din għandha tkun ibbażata fuq valutazzjoni esterna indipendenti, u għandha teżamina kif l-IET jaqdi l-missjonijiet tiegħu. Hija għandha tkopri l-attivitajiet kollha ta' l-IET u l-KICs u għandha teżamina l-efettività, is-sostenibilità, l-effiċjenza u r-rilevanza ta’ l-attivitajiet imwettqa u r-relazzjoni tagħhom mal-politiki Komunitarji. Hija għandha tqis il-fehmiet tal-partijiet interessati, kemm f’livell Ewropew kif ukoll f’livell nazzjonali.3. Il-Bord tat-Tmexxija għandu jqis is-sejbiet tal-valutazzjonijiet fil-programmi u l-operazzjonijiet ta' l-IET.Artikolu 16Impenji BaġitarjiIl-pakkett finanzjarju indikattiv għall-implimentazzjoni tar-Regolament matul il-perjodu ta’ 6 snin mill-1 ta’ Jannar 2008 huwa ta’ EUR 308.7 miljun L-approprjazzjonijiet annwali għandhom jiġu awtorizzati mill-awtorità baġitarja fi ħdan il-limiti tal-qafas finanzjarju.Artikolu 17Tħejjija u Adozzjoni tal-baġit annwali1. In-nefqa ta' l-IET għandha tinkludi l-ispejjeż operazzjonali, infrastrutturali, u ta' l-istaff.2. Is-sena finanzjarja għandha tikkorrispondi mas-sena kalendarja.3. Id-Direttur għandu jfassal stimi tad-dħul u l-infiq ta’ l-IET għas-sena finanzjarja ta' wara u għandu jgħaddihom lill-Bord tat-Tmexxija.4. Għandu jkun hemm bilanċ bejn id-dħul u l-infiq.5. Il-Bord tat-Tmexxija għandu jadotta l-abbozz ta’ l-istima flimkien mal-programm ta’ ħidma trijennali li jista’ jiġi emendat u aġġornat, u jgħaddihom lill-Kummissjoni sal-31 ta’ Marzu.6. Abbażi ta’ l-istima, il-Kummissjoni għandha ddaħħal l-istimi li hija tqis neċessarji għall-ammont tas-sussidju li jrid jitħallas mill-baġit ġenerali, fl-abbozz preliminari tal-baġit ġenerali ta’ l-Unjoni Ewropea7. L-awtorità baġitarja għandha tawtorizza l-approprjazzjonijiet għas-sussidju lill-IET.8. Il-Bord tat-Tmexxija jadotta l-baġit ta’ l-IET, li għandu jsir finali wara l-aħħar adozzjoni tal-baġit ġenerali ta’ l-Unjoni Ewropea. Fejn xieraq, huwa għandu jiġi aġġustat skond dan ta' l-aħħar.9. Kwalunkwe modifika lill-baġit għandha ssegwi l-istess proċedura.Artikolu 18L-implimentazzjoni u l-kontroll tal-baġit1. L-IET għandu jadotta r-regoli finanzjarji tiegħu skond l-Artikolu 185(1) tar-Regolament tal-Kunsill 1605/2002. Il-bżonn ta’ flessibilità operazzjonali adegwata għandu jitqies kif ħaqqu sabiex jippermetti lill-IET jilħaq l-għanijiet tiegħu u jattira u jżomm is-sħab fis-settur privat.2. Id-Direttur għandu jimplimenta l-baġit ta' l-IET.3. Il-kontijiet ta’ l-IET għandhom jiġu kkonsolidati mal-kontijiet tal-Kummissjoni.4. Fuq rakkomandazzjoni mill-Kunsill, il-Parlament Ewropew għandu, qabel it-30 ta’ April tas-sena n + 2, jagħti l-approvazzjoni tiegħu għas-sena n, lid-Direttur fir-rigward ta' l-implimentazzjoni tal-baġit ta' l-IET, u lill-Bord tat-Tmexxija fir-rigward tal-Fundazzjoni.Artikolu 19Il-ħarsien ta' l-interessi finanzjarji tal-Komunità1. Bil-ħsieb li jiġġieled il-frodi, il-korruzzjoni u atti illegali oħra, ir-Regolament (KE) Nru 1073/1999[11] għandu japplika għall-IET fl-intier tiegħu.2. L-IET għandu jaderixxi għall-Ftehim Interistituzzjonali tal-25 ta' Mejju 1999 bejn il-Parlament Ewropew, il-Kunsill ta' l-Unjoni Ewropea u l-Kummissjoni tal-Komunitajiet Ewropej dwar l-investigazzjonijiet interni mill-Uffiċċju Ewropew ta’ Kontra l-Frodi (OLAF) [12]. Il-Bord tat-Tmexxija għandu jifformalizza din l-adeżjoni u jadotta l-miżuri neċessarji biex jgħin lill-OLAF iwettaq l-investigazzjonijiet interni.3. Id-deċiżjonijiet adottati u l-kuntratti konklużi mill-IET kollha, għandhom jistipulaw espliċitament li l-OLAF u l-Qorti ta’ l-Awdituri jistgħu jwettqu spezzjonijiet fuq il-post tad-dokumenti tal-kuntratturi u sottokuntratturi kollha li rċevew fondi Komunitarji inklużi fl-istabbilimenti tal-benefiċjarji finali.4. Id-dispożizzjonijiet stabbiliti fil-paragrafi (1), (2) u (3) għandhom japplikaw, mutatis mutandis , għall-Fundazzjoni ta’ l-IET.Artikolu 20Il-klawsola ta’ reviżjoniĦames snin wara l-adozzjoni ta’ dan ir-Regolament u minn hemm ’il quddiem kull erba’ snin, il-Kummissjoni għandha tirrapporta lill-Parlament Ewropew u lill-Kunsill dwar l-implimentazzjoni ta’ dan ir-Regolament u dwar l-operat ta' l-IET u għandha tagħmel kwalunkwe proposti xierqa għall-emenda ta' dan ir-Regolament.Ir-rapporti tal-Kummissjoni għandhom iqisu r-rapporti annwali mill-Bord tat-Tmexxija stipulati fl-Artikolu 14 u l-valutazzjonijiet esterni stipulati fl-Artikolu 15.Artikolu 21StatutiQegħdin jiġu adottati l-istatuti ta’ l-IET, kif stabbiliti fl-Anness.Artikolu 22Id-Dħul fis-SeħħDan ir-Regolament għandu jidhol fis-seħħ fl-20 jum wara l-pubblikazzjoni tiegħu fil- Ġurnal Uffiċjali ta’ l-Unjoni Ewropea .Dan ir-Regolament għandu jorbot fl-intier tiegħu u japplika direttament fl-Istati Membri kollha.Magħmul fi Brussell,Għall-KunsillIl-PresidentGħall-Parlament EwropewIl-President  ANNESSL-Istatuti ta’ l-Istitut Ewropew tat-TeknoloġijaArtikolu 1Il-Kompożizzjoni tal-Bord tat-Tmexxija1. Il-Bord tat-Tmexxija għandu jkun magħmul kemm minn membri maħtura li jipprovdu bilanċ bejn dawk b’esperjenza fin-negozju u dawk b’esperjenza akkademika/fir-riċerka (minn hawn ’il quddiem: “il-membri maħtura”) u membri eletti minn u minn fost l-istaff, l-istudenti u l-kandidati għal dottorat, amministrattivi, tekniċi, akkademiċi, tar-riċerka u ta’ l-innovazzjoni ta’ l-IET u l-KICs (minn hawn ’il quddiem “il-membri rappreżentattivi”).2. Għandu jkun hemm 15-il membru maħtur. Dawn għandu jkollhom mandat ta' 6 snin li ma jiġġeddidx. Huma għandhom jinħatru mill-Kummissjoni abbażi tal-proposti minn Kumitat ta’ Identifikazzjoni. Il-Kumitat ta’ Identifikazzjoni se jkun magħmul minn 4 esperti indipendenti ta’ livell għoli maħtura mill-Kummissjoni.3. Il-Kummissjoni għandha tqis il-bilanċ bejn l-esperjenza akkademika/tar-riċera u tan-negozju kif ukoll il-bilanċ bejn is-sessi u apprezzament ta' l-ambjenti ta’ l-innovazzjoni, ir-riċerka u l-edukazzjoni madwar l-Unjoni.4. Terz tal-membri maħtura għandhom jinbidlu kull sentejn. Membri li ż-żmien tal-mandat tagħhom jiskadi wara t-tieni u r-raba’ sena wara l-ħatra inizjali tal-Bord tat-Tmexxija għandhom jittellgħu bix-xorti.5. Għandu jkun hemm 4 membri rappreżentattivi. Dawn għandu jkollhom mandat ta' 3 snin, li jiġġedded darba. Il-mandat tagħhom jieqaf jekk jitilqu mill-IET jew minn KIC. Huma għandhom jiġu ssotitwiti bl-istess proċess għall-bqija tal-mandat.6. Il-kondizzjonijiet u l-modalitajiet għall-elezzjoni u s-sostituzzjoni tal-“membri rappreżentattivi” għandhom jiġu approvati mill-Bord tat-Tmexxija abbażi ta' proposta mid-Direttur qabel ma tibda l-operat tagħha l-ewwel KIC. Dan il-mekkaniżmu għandu jiżgura rappreżentanza xierqa tad-diversità u għandu jqis l-evoluzzjoni ta’ l-IET u l-KICs.7. F’każ li membru tal-Bord tat-Tmexxija ma jkunx kapaċi jtemm il-mandat tiegħu, għandu jinħatar jew jiġi elett membru sostitut bl-istess proċedura tal-membru inkapaċitat sabiex itemm il-mandat tiegħu.Artikolu 2Ir-Responsabilitajiet tal-Bord tat-Tmexxija1. Il-membri tal-Bord tat-Tmexxija għandhom jaġixxu fl-interess ta’ l-IET, iħarsu l-miri u l-missjonijiet, l-identità u l-koerenza tiegħu.2. Il-Bord tat-Tmexxija għandu, b'mod partikolari:66.  japprova l-istrateġija ta' l-IET kif imnaqqxa fil-programm tiegħu ta’ ħidma trijennali li jista’ jiġi emendat u aġġornat, il-kontijiet annwali u l-karta tal-bilanċ tiegħu u r-rapport annwali tiegħu ta’ l-attivitajiet abbażi ta’ proposta mid-Direttur;67.  jiddefinixxi l-oqsma fejn jiġu stabbiliti l-KICs;68.  jadotta proċeduri ta’ l-għażla tal-KICs li jkunu rigorużi, trasparenti u faċli biex tużahom; dawn il-proċeduri għandhom jinkludu valutazzjoni esterna minn espert u għandhom ikopru r-relazzjonijiet bejn l-IET u l-KICs;69.  jagħżel u jinnomina sħubija bħala KIC jew jirtira n-nomina jekk ikun hemm bżonn;70.  jiżgura l-valutazzjoni kontinwa ta' l-attivitajiet tal-KICs;71.  jadotta r-regoli tal-proċedura tiegħu u dawk tal-Kumitat Eżekuttiv u l-Kumitat tal-Verifika;72.  għandu jiddefinixxi, bi qbil mal-Kummissjoni, l-onorarji xierqa għall-membri tal-Bord tat-Tmexxija u tal-Kumitat Eżekuttiv u l-Kumitat tal-Verifika; dawn l-onorarji għandhom jitqabblu ma' dispożizzjonijiet simili fl-Istati Membri;73.  jadotta proċedura għall-għażla tal-Kumitat Eżekuttiv, il-Kumitat tal-Verifika u d-Direttur;74.  jaħtar lid-Direttur, lill-Uffiċjal tal-Kontijiet, u lill-membri tal-Kumitat Eżekuttiv u tal-Kumitat tal-Verifika75.  jistabbilixxi fejn xieraq gruppi konsultattivi li jista’ jkollhom dewmien definit;76.  jippromwovi lill-IET globalment, ħalli jkabbar l-attraenza tiegħu u jagħmlu “attur internazzjonali” għall-eċċellenza fl-edukazzjoni, ir-riċerka u l-innovazzjoni;77.  jadotta kodiċi ta’ mġiba tajba dwar il-kunflitti ta’ interess;78.  jiddefinixxi l-prinċipji u l-linji gwida għall-ġestjoni tad-drittijiet tal-proprjetà intellettwali.3. Il-Bord tat-Tmexxija jista’ jiddelega funzjonijiet speċifiċi lill-Kumitat Eżekuttiv.4. Il-Bord tat-Tmexxija għandu jeleġġi l-President tiegħu minn fost il-membri maħtura. Il-mandat tal-President għandu jkun għal perjodu ta’ 3 snin, li jiġġedded darba.Artikolu 3Il-Funzjonament tal-Bord tat-Tmexxija1. Il-Bord tat-Tmexxija għandu jadotta d-deċiżjonijiet b'maġġoranza sempliċi tal-membri kollha tiegħu.Madankollu, deċiżjonijiet li jaqgħu taħt l-Artikolu 2, il-paragrafu 2 (a), (b), (c), (d) u (i) u taħt il-paragrafu 4 ta’ dawn l-istatuti għandhom jeħtieġu maġġoranza ta' żewġ terzi tal-membri kollha tiegħu.2. Il-Bord tat-Tmexxija għandu jiltaqa’ f’sessjoni ordinarja ta’ l-inqas tliet darbiet fis-sena, u f’sessjoni straordinarja meta jitlaqqa’ mill-President tiegħu jew fuq talba ta' mill-inqas terz tal-membri tiegħu.3. Bħala dispożizzjoni tranżitorja, il-Bord tat-Tmexxija għandu jkun magħmul esklussivament minn membri maħtura sakemm ikunu jistgħu jsiru l-elezzjonijiet għall-membri rappreżentattivi, wara li jitwaqqaf l-ewwel KIC.Artikolu 4Il-Kumitat Eżekuttiv1. Il-Kumitat Eżekuttiv għandu jkun magħmul minn ħames persuni fosthom il-President tal-Bord tat-Tmexxija li jippresjedi wkoll il-Kumitat Eżekuttiv.L-erba’ membri li mhumiex il-President għandhom jintgħażlu mill-Bord tat-Tmexxija minn fost il-“membri maħtura”.2. Il-Kumitat Eżekuttiv għandu jiltaqa’ fuq bażi regolari meta jitlaqqa’ mill-President tiegħu jew fuq talba tad-Direttur.3. Il-Kumitat Eżekuttiv jieħu d-deċiżjonijiet tiegħu b'maġġoranza sempliċi tal-membri kollha tiegħu.4. Il-Kumitat Eżekuttiv għandu:79.  iħejji l-laqgħat tal-Bord tat-Tmexxija;80.  jissorvelja l-implimentazzjoni tal-programm ta’ ħidma trijennali li jista’ jiġi emendat u aġġornat;81.  jissorvelja l-proċedura ta’ l-għażla għall-KICs;82.  jieħu kwalunkwe deċiżjonijiet delegati lilu mill-Bord tat-TmexxijaArtikolu 5Id-Direttur1. Id-Direttur għandu jkun persuna ta' kompetenza u reputazzjoni għolja fl-oqsma li fihom jopera l-IET. Huwa għandu jinħatar mill-Bord tat-Tmexxija għal mandat ta' 4 snin. Il-Bord tat-Tmexxija jista' jestendi dak il-mandat darba b'4 snin meta jqis li l-interessi ta' l-IET jinqdew aħjar jekk isir hekk.2. Id-Direttur għandu jkun responsabbli għall-amministrazzjoni ta' kuljum ta' l-IET u jkun ir-rappreżentant ġuridiku tiegħu Huwa għandu jkun responsabbli lejn il-Bord tat-Tmexxija li jirrapporta lilu fuq bażi kontinwa dwar l-iżvilupp ta' l-attivitajiet ta' l-IET.3. Id-Direttur għandu b'mod partikolari:83.  jappoġġja lill-Bord tat-Tmexxija u lill-Kumitat Eżekuttiv f'xogħolhom u jipprovdihom b'segretarjat għal-laqgħat tagħhom;84.  iħejji l-abbozz ta' l-istrateġija u l-baġit biex jitressaq quddiem il-Bord tat-Tmexxija permezz tal-Kumitat Eżekuttiv;85.  jamministra l-proċedura ta’ l-għażla għall-KICs; u jiżgura li d-diversi stadji ta' dak il-proċess jitwettqu b'mod trasparenti u oġġettiv;86.  jorganizza u jmexxi l-attivitajiet ta' l-IET;87.  ikun responsabbli għal kwistjonijiet amministrattivi u finanzjarji, fosthom l-implimentazzjoni tal-baġit ta' l-IET. Għal dan, id-Direttur għandu jqis il-parir mogħti mill-Kumitat tal-Verifika;88.  ikun responsabbli għall-kwistjonijiet kollha ta' l-istaff;89.  iħejji l-programm ta’ ħidma trijennali li jista’ jiġi emendat u aġġornat u r-rapport annwali dwar l-attivitajiet ta' l-IET u jibgħathom lill-Bord tat-Tmexxija;90.  jibgħat l-abbozz tal-kontijiet annwali u l-karta tal-bilanċ lill-Kumitat tal-Verifika u wara lill-Bord tat-Tmexxija, permezz tal-Kumitat Eżekuttiv;91.  jiżgura li jinqdew id-dmirijiet ta' l-IET fir-rigward tal-kuntratti u l-ftehimiet li ġew konklużi;92.  jipprovdi lill-Kumitat Eżekuttiv u lill-Bord tat-Tmexxija bit-tagħrif kollu meħtieġ għat-twettiq tal-funzjonijiet tagħhom.Artikolu 6Il-Kumitat tal-Verifika1. Il-Kumitat tal-Verifika għandu jkun magħmul minn 5 persuni maħtura għal perjodu ta' 4 snin mill-Bord tat-Tmexxija wara konsultazzjoni mal-Kummissjoni minn konsulenti esterni bil-kompetenza xierqa fil-kontroll finanzjarju u tal-verifika ta' organizzazzjonijiet akkademiċi, tar-riċerka u tan-negozju.2. Il-Kumitat tal-Verifika għandu jwettaq dmirijietu f'indipendenza assoluta mill-entitajiet l-oħra ta' l-IET.3. Il-Kumitat tal-Verifika għandu jeleġġi l-President tiegħu.4. Il-Kumitat tal-Verifika għandu jirrevedi l-kontijiet provviżorji u joħroġ rakkomandazzjonijiet għall-Bord tat-Tmexxija u d-Direttur.5. Il-funzjonijiet li l-Artikolu 185(3) tar-Regolament (KE, Euratom) Nru 1605/2002 jafda f'idejn l-awditur intern tal-Kummissjoni għandhom jitwettqu taħt ir-responsabilità tal-Kumitat tal-Verifika, li għandu jagħmel provvediment apposta.Artikolu 7L-Istaff ta' l-IET1. L-istaff ta' l-IET għandu jkun magħmul minn persunal impjegat direttament mill-IET taħt kuntratti b'terminu fiss. Il-kondizzjonijiet ta' l-impjieg ta' impjegati oħra tal-Komunitajiet Ewropej għandhom japplikaw għad-Direttur u l-Istaff ta' l-IET.2. L-esperti jistgħu jkunu ssekondati lill-IET mill-Istati Membri jew minn ħaddieħor li jħaddem għal żmien limitat.Il-Bord tat-Tmexxija għandu jadotta dispożizzjonijiet li jippermettu lill-esperti sekondati mill-Istati Membri jew ħaddieħor li jħaddem biex jaħdmu ma' l-IET u jiddefinixxi d-drittijiet u r-responsabilitajiet tagħhom.3. L-IET għandu jeżerċita, fir-rigward ta' l-istaff tiegħu, il-poteri li ġew devoluti lill-awtorità awtorizzata li tikkonkludi l-kuntratti mal-membri ta' l-istaff.4. Membru ta' l-istaff jista' jinħtieġ ipatti għal kwalunkwe ħsara, kollha kemm hi jew parti minnha, imġarrba mill-IET bħala riżultat ta' mġiba ħażina serja min-naħa tiegħu waqt jew marbuta mal-qadi ta' dmirijietu.Artikolu 8Prinċipji li jiggwidaw l-organizzazzjoni u l-ġestjoni tal-Komunitajiet ta' l-Għarfien u l-Innovazzjoni1. Il-Bord tat-Tmexxija għandu jadotta qafas ta' gwida li fuqu għandu jibbaża l-kondizzjonijiet u t-termini tal-ftehimiet mal-KICs u l-finanzjament, monitoraġġ u valutazzjoni ta' l-attivitajiet tagħhom. Dan għandu jiġi ppubblikat qabel ma jinbeda l-proċess ta' l-għażla tal-KICs.2. Il-Bord tat-Tmexxija għandu b'mod partikolari jipprovdi gwida għal:93.  il-monitoraġġ u l-valutazzjoni tal-KICs u l-parteċipazzjoni ta' l-IET fit-tmexxija tagħhom.94.  l-integrazzjoni tad-dimensjoni tan-negozju f'attivitajiet ta' riċerka u edukazzjoni, inkluż l-ippjanar u l-implimentazzjoni ta' l-attivitajiet edukattivi u sforzi għar-riċerka u l-iżvilupp; il-mobilità ta' l-istaff u l-istudent/ir-riċerkatur bejn in-negozju u s-setturi akkademiċi/tar-riċerka; il-forniment ta' kontenut edukattiv li jqis kwistjonijiet marbuta man-negozju, il-ġestjoni u l-innovazzjoni; il-qsim bejn is-sħab tar-riżultati u d-dħul li jiġu mir-riżultati; it-tixrid tar-riżultati u l-prassi tajba ma' organizzazzjonijiet li mhumiex sħab fosthom intrapriżi żgħar u ta' daqs medju.95.  kif tiżgura li l-kurrikuli u prassi interni jrawmu mod ta' ħsieb intraprenditorjali u innovattiv.3. Fi ħdan it-termini tal-ftehim tagħhom ma' l-IET, il-KICs għandu jkollhom awtonomija sostanzjali biex jiddefinixxu l-organizzazzjoni interna kif ukoll l-aġenda preċiża tagħhom u l-metodi ta' ħidma.Artikolu 9Prinċipji għall-valutazzjoni u l-monitoraġġ tal-Komunitajiet ta' l-Għarfien u l-InnovazzjoniL-IET għandu jorganizza monitoraġġ kontinwu u valutazzjonijiet perjodiċi indipendenti tar-riżultati ta' kull KIC. Dawn il-valutazzjonijiet għandhom ikunu bbażati fuq prassi amministrattiva tajba u parametri orjentati lejn ir-riżultati u jevitaw aspetti formali u proċedurali li m'hemmx bżonnhom.Artikolu 10Id-Dewmien, il-Kontinwazzjoni u t-Tmiem ta' Komunità ta' l-Għarfien u l-Innovazzjoni1. KIC għandha normalment ddum minn 7 sa 15-il sena, skond ir-riżultati tal-valutazzjonijiet perjodiċi u l-ispeċifiċitajiet ta' oqsma partikolari.2. Il-Bord tat-Tmexxija jista' eċċezzjonalment jiddeċiedi li jestendi l-operat ta' KIC lil hinn mill-perjodu inizjali stabbilit jekk dan ikun l-iktar mod adatt biex jintlaħaq l-għan ta' l-IET.3. Fil-każ li valutazzjonijiet ta' KIC juru riżultati mhux adegwati, il-Bord tat-Tmexxija għandu jieħu l-miżuri xierqa fosthom tnaqqis, bdil jew irtirar ta' l-appoġġ finanzjarju jew it-tmiem tal-ftehim.Artikolu 11L-implimentazzjoni u l-kontroll tal-baġit1. Sa mhux aktar tard mill-1 ta' Marzu ta' kull sena finanzjarja, l-uffiċjal tal-kontijiet ta' l-IET għandu jikkomunika l-kontijiet provviżorji flimkien mar-rapport dwar il-ġestjoni baġitarja u finanzjarja għall-Kumitat tal-Verifika, l-uffiċjal tal-kontijiet tal-Kummissjoni u l-Qorti ta' l-Awdituri.2. Mal-wasla ta' l-opinjoni tal-Kumitat tal-Verifiki u l-osservazzjonijiet tal-Qorti ta' l-Awdituri dwar il-kontijiet provviżorji ta' l-IET, id-Direttur għandu jfassal il-kontijiet finali ta' l-IET taħt ir-responsabilità tiegħu stess u jibgħathom lill-Bord tat-Tmexxija għal opinjoni.3. Il-Bord tat-Tmexxija għandu jagħti opinjoni dwar il-kontijiet finali ta' l-IET.4. Sa mhux aktar tard mill-1 ta' Lulju tas-sena ta' wara, id-Direttur għandu jibgħat il-kontijiet finali, flimkien ma' l-opinjoni tal-Bord tat-Tmexxija, lill-Kummissjoni, il-Qorti ta' l-Awdituri, il-Parlament Ewropew u l-Kunsill.5. Id-Direttur għandu jibgħat tweġiba għall-osservazzjonijiet lill-Qorti ta' l-Awdituri sa mhux aktar tard mit-30 ta' Settembru. Din it-tweġiba għandu jibgħatha wkoll lill-Bord tat-Tmexxija.Article 12Stralċ ta' l-IETF'każ ta' stralċ ta' l-IET, il-likwidazzjoniji tiegħu għandha sseħħ taħt is-superviżjoni tal-Kummissjoni b'konfomità mal-liġijiet applikabbli. Il-ftehimiet mal-KICs u l-att li jistabbilixxi l-Fundazzjoni ta' l-IET għandhom ifasslu d-dispożizzjonijiet xierqa għal sitwazzjoni bħal din.  DIKJARAZZJONI FINANZJARJA LEĠIŻLATTIVA1. L-ISEM TAL-PROPOSTAL-Istitut Ewropew tat-Teknoloġija2. IL-QAFAS ABM/ABBQasam/Oqsma ta’ Politika u attività/attivitajiet assoċjata/assoċjatiSottointestatura 1a: Il-Kompetittività għat-Tkabbir u l-Impjieg3. IL-LINJI BAĠITARJI3.1. Il-linji baġitarji (linji operazzjonali u linji relatati ta’ għajnuna teknika u amministrattiva (linji ex - B..A )) inklużi intestaturi:3.2. kapaċità ta’ innovazzjoni/riċerka u edukazzjoni..Dewmien ta’ l-azzjoni u ta’ l-impatt finanzjarju:Jibdew fl-2008 bi skadenza miftuħa (klawżola ta' rivalutazzjoni tipprevedi reviżjoni tar-regolament kull 5 snin).L-impatt finanzjarju fuq il-Baġit Ġenerali ta’ l-UE għall-2008 – 2013 għandu jkun ta’3.3. Il-karatteristiċi tal-baġit:Il-linja baġitarja | It-tip tan-nefqa | Ġdida | Il-kontribuzzjoni ta’ l-EFTA | Il-kontribuzzjonijiet mill-pajjiżi applikanti | L-intestatura fil-perspettiva finanzjarja |02021001 02021002 | Mhux komp Mhux komp | Diff Diff | IVA IVA | LE LE | IVA IVA | L-Intestatura 1a L-Intestatura 1a |4. IS-SOMMARJU TAR-RIŻORSI4.1. Ir-Riżorsi Finanzjarji4.1.1. Sommarju ta’ l-approprjazzjonijiet ta’ l-impenji (AI) u l-approprjazzjonijiet tal-ħlas (AĦ);L-ewwel linji tat-tabella jirrappreżentaw l-approprjazzjonijiet li għandhom jittieħdu mill-marġini ta’ taħt il-limiti ta’ l-intestatura 1A.EUR miljun (sa 3 punti deċimali)In-numru totali ta’ riżorsi umani | 5,5 | 5,5 | 3 | 3 | 3 | 3 |96.  5. KARATTERISTIĊI U GĦANIJIET5.1. Ħtieġa li trid tintlaħaq fuq medda qasira jew twila ta’ żmienAra l-valutazzjoni ta’ l-Impatt u l-Memorandum ta’ Spjegazzjoni5.2. Valur miżjud ta’ l-involviment tal-Komunità u koerenza tal-proposta ma’ strumenti finanzjarji oħra u sinerġija possibbliAra l-valutazzjoni ta’ l-Impatt u l-Memorandum ta’ Spjegazzjoni5.3. Għanijiet, riżultati mistennija u indikaturi relatati tal-proposta fil-kuntest tal-qafas ta’ l-ABMAra l-valutazzjoni ta’ l-Impatt u l-Memorandum ta’ SpjegazzjoniMatul il-perjodu tal-perspettiva finanzjarja li ġejja (2007 – 2013), l-għanijiet operazzjonali tat-IET huma li jitwaqqfu sitt Komunitajiet ta’ Għarfien u Innovazzjoni (KICs) u struttura ta’ Tmexxija għall-koordinazzjoni tas-sistema globali. Il-KICs għandhom iwettqu attivitajiet ta’ innovazzjoni, riċerka u tagħlim billi jintegraw kontribuzzjonijiet minn organizzazjonijiet imsieħba.Għal fini ta’ l-istimi, il-proposta hija bbażata fuq l-assunzjoni li għall-aħjar tħaddim, KIC tista’ tinvolvi madwar 1 000 ruħ bħala staff: madwar 100 bħala staff akademiku, 300 bħala riċerkaturi u 600 bħala staff tekniku u ta’ appoġġ. KIC għandha jkollha mistiedna għandha 600 student tal- Master u 400 kandidat tad-dottorat fi kwalunkwe mument.L-Istruttura tat-Tmexxija għandha tkun strettament limitata fid-daqs u għandha tikber maż-żmien għal total ta’ 30 staff xjentifiku u 30 staff ta’ grad superjuri.L-indikaturi:Minħabba li attivitajiet ta’ innovazzjoni u riċerka jeħtieġu ċertu tul ta’ żmien qabel ma jipproduċu l-ewwel riżultati tagħhom, għandu jsir użu estensiv fil-perjodu inizjali ta' stabbiliment ta' l-IET ta' indikaturi ta' entrato bħal ma huwa n-numru ta' Komunitajiet ta' Għarfien meta mqabbel mal-pjan tan-negozju; implimentazzjoni tal-baġit fir-rigward ta’ l-għanijiet (% ta’ flus fil-fatt użat) ; persentaġġ ta’ kontribuzzjoni finanzjarja li joriġina minn sorsi li mhumiex il-Kummissjoni ; numru u żjieda fin-numru ta’ studenti kandidati fil-livelli ta’ Master u Dottorat.Fuq medda twila ta’ żmien, dawn l-indikaturi għandhom jiġu ssuplementati b’sett ta’ indikaturi orjentati lejn ir-riżultat bħal ma huma n-numru attwali u l-evoluzzjoni tan-numru ta’ brevetti ġġenerati fl-UE u d-dħul iġġenerat mid-Drittijiet ta’ Proprjetà Intelletwali – DPI (sehem fil-baġit globali ta’ l-IET), in-numru u l-ammont ta’ kuntratti man-negozju; salarju inizjali għal gradwati li għandhom kemm ġew irreklutati (Master u Dottorat); medja tat-tul ta' żmien biex jinstab l-ewwel impjieg għal gradwati ġodda (Master u Dottorat).5.4. Il-Metodu ta’ Implimentazzjoni (indikattiv)( Ġestjoni Iċċentralizzata( direttament mill-Kummissjoni)( indirettament permezz ta’ delegazzjoni lil:( Aġenziji eżekuttiviX korpi mwaqqfa mill-Komunitajiet kif imsemmija fl-artikolu 185 tar-Regolament Finanzjarju( korpi nazzjonali tas-settur pubbliku/korpi b’missjoni tas-servizz pubbliku( Ġestjoni mqassma jew deċentralizzata( ma’ Stati Membri( ma’ Pajjiżi Terzi( Ġestjoni konġunta ma’ organizzazzjonijiet internazzjonali (jekk jogħġbok speċifika)Kummenti relevanti:L-IET għandu jkun korp imwaqqaf mill-Komunitajiet kif imsemmi fl-Artikolu 185 tar-Regolament Finanzjarju, iżda mhux se jkun “Aġenzija” fis-sens ġeneralment aċċettat tal-kelma. Ir-regoli interni tiegħu (eż. dwar kwistjonijiet finanzjarji jew ta’ persunal) jeħtieġu li jirriflettu l-gaħnijiet tiegħu u l-ħtieġa għal flessibilità operazzjonali suffiċjenti sabiex ikunu attraenti għall-imsieħba (ta' negozju u ta' riċerka/akademiċi).6. MONITORAĠĠ U VALUTAZZJONITwettqet valutazzjoni estiża ta’ l-impatt li għaliha twettaq xogħol ta’ sfond minn konsulenti esterni matul is-sajf ta’ l-2006, li tintegra r-rekwiżiti għal valutazzjoni ta’ l-impatt u għal valutazzjoni ex-ante . Ir-riżultati ta’ dan l-eżerċizzju jistgħu jinstabu fir-rapport tal-Valutazzjoni ta’ l-Impatt.L-attivitajiet ta’ l-IET għandhom ikunu soġġetti għal monitoraġġ kontinwu u valutazzjonijiet perjodiċi indipendenti, sabiex jiżguraw kemm l-ogħla kwalità tar-riżultat kif ukoll l-aktar użu effiċjenti tar-riżorsi. Il-Bord tat-Tmexija għandu jiddefinixxi l-modalitajiet sabiex jiżgura valutazzjoni xierqa.Barra minn dan, il-Kummissjoni għandha twettaq valutazzjoni esterna indipendenti ta’ l-attivitajiet ta’ l-IET fi żmien ħames snin mid-data ta’ adozzjoni tar-Regolament ta’ l-IET u kull erba’ snin minn hemm ’il quddiem, li għandha teżamina l-mod kif l-IET jilħaq il-missjoni tiegħu. Hija għandha tkopri l-attivitajiet kollha ta' l-IET u l-KICs u għandha tagħti ħarsa lejn l-efettività, is-sostenibilità, l-effiċjenza u r-rilevanza ta’ l-attivitajiet segwiti u r-relazzjoni tagħhom mal-politiki Komunitarji.7. IL-MIżURI KONTRA L-FRODISkond l-istrument legali, il-Kummissjoni għandu jkollha d-dritt li tiżgura li l-interessi finanzjarji tal-Komunità jitħarsu kif xieraq. Id-deċiżjonijiet adottati u l-kuntratti konklużi kollha mill-IET, għandhom jistipulaw espliċitament li l-OLAF u l-Qorti ta’ l-Awdituri jistgħu jwettqu spezzjonijiet fuq il-post tad-dokumenti tal-kuntratturi u sottokuntratturi kollha li rċevew fondi Komunitarji inklużi fl-istabbilimenti tal-benefiċjarji finali. L-Uffiċju Ewropew Kontra l-Frodi (OLAF għandu jkun intitolat li jwettaq investigazzjoni intern fil-korpi ta’ l-IET u l-Bord tat-Tmexxija għandu jadotta l-miżuri meħtieġa sabiex jgħin lill-OLAF iwettaq investigazzjonijiet interni.8. ID-DETTALJI TAR-RIŻORSI8.1. L-għanijiet tal-proposta f’termini ta’ l-ispiża finanzjarja u riżorsi (xenarju ta’ 6 KICs fl-2013)L-ispejjeż | 2008 | 2009 | 2010 | 2011 | 2012 | 2013 | It-total |L-istruttura tat-Tmexxija ta’ l-IET | 2.900 | 5.800 | 8.700 | 8.700 | 8.700 | 8.700 | 43.500 |Il-Komunitajiet ta’ Għarfien u Innovazzjoni | 0.000 | 0.000 | 220.800 | 303.600 | 441.600 | 662.400 | 1,628.400 |L-għotjiet għal studenti tal-Master u l-kandidati tad-Dottorat | 0.000 | 0.000 | 5.600 | 20.600 | 45.200 | 73.800 | 145.200 |It-titjib tal-kapaċità ta’ innovazzjoni/riċerka/edukazzjoni | 0.000 | 0.000 | 100.000 | 150.000 | 150.000 | 150.000 | 550.000 |L-ispejjeż totali | 2.900 | 5.800 | 335.100 | 482.900 | 645.500 | 894.900 | 2,367.100 |Ir-riżorsi |L-awtoritajiet lokali u l-Istati Membri, l-Intrapriżi, is-self ta’ l-BEI, il-Kapital tar-Riskju, (direttament lil KICs jew direttament lill-IET skond is-sors) | 0.000 | 0.000 | 47.080 | 113.040 | 133.740 | 233.100 | 526,960 |Il-baġit tal-Komunità (programmi: FP7, CIP, LLL, Fondi Strutturali: ERDF, ESF) (direttament lil KICs)[14] | 238.020 | 309.860 | 436.760 | 546.800 | 1,531.440 |Il-baġit tal-Komunità (marġini mhux allokat, sottointestatura 1A) (direttament lill-IET) | 2.900 | 5.800 | 50.000 | 60.000 | 75.000 | 115.000 | 308.700 |Ir-riżorsi totali | 2.900 | 5.800 | 335.100 | 482.900 | 645.500 | 894.900 | 2,367.100 |8.2. In-Nefqa Amministrattiva8.2.1. In-numru u t-tip ta’ riżorsi umaniIt-tipi ta’ karigi | L-istaff assenjat għall-ġestjoni ta’ l-azzjoni bl-użu ta’ riżorsi addizzjonali (numru ta’ karigi/EFT) |Is-sena 2008 | Is-sena 2009 | Is-sena 2010 | Is-sena 2011 | Is-sena 2012 | Is-sena 2013 |Uffiċjali jew staff temporanju[15] (XX 01 01) | A*/AD | 4 | 4 | 2 | 2 | 2 | 2 |B*, C*/AST | 1,5 | 1,5 | 1 | 1 | 1 | 1 |L-istaff iffinanzjat[16] permezz ta’ l-art. XX 01 02 |Staff ieħor[17] iffinanzjat permezz ta’ l-art. XX 01 04/05 |IT-TOTAL | 5,5 | 5,5 | 3 | 3 | 3 | 3 |Il-ħtiġijiet għar-riżorsi umani u amministrattivi għandhom jiġu koperti fi ħdan l-allokazzjoni mogħtija lid-DĠ ta’ ġestjoni fil-qafas tal-proċedura annwali ta’ allokazzjoni.8.2.2. Deskrizzjoni tal-kompiti mnissla mill-azzjoniServizzi tal-Kummissjoni bażikament għandhom iwettqu żewġ kategoriji ewlenin ta’ kompiti:- fis-sena 2008 u 2009, għandhom jikkonċentraw fuq l-appoġġ għat-twaqqif ta’ l-istruttura ċentrali tat-tmexxija ta’ l-IET u l-preparazzjoni tar-regoli interni tiegħu (regoli finanzjarji, regoli tal-persunal, eċċ).Għandhom ukoll jappoġġjaw il-Kumitat ta’ Identifikazzjoni fl-identifikar tal-membri futuri tal-Bord tat-Tmexxija.- ladardba jitwaqqfu l-IET u l-ewwel Komunitajiet ta’ Għarfien, il-Kummissjoni għandha tikkonċentra fuq il-monitoraġġ ta’ l-IET (kwistjonijiet baġitarji, rapporti annwali, valutazzjoni multi-annwali) kif iddefinit fl-istrument legali.8.2.3. Is-sorsi ta’ riżorsi umani (statutorji)( Karigi attwalment allokati għall-ġestjoni tal-programm għandhom jinbidlu jew jiġu estiżiX Karigi allokati minn qabel fi ħdan l-eżerċizzju ta’ l-APS/PDB għas-sena 2007 – 2 karigiX Karigi li għandhom jintalbu fil-proċedura ta’ l-APS/PDB li jmiss ta’ l-2008 – 2 karigiX Karigi li jridu jiġu assenjati mill-ġdid bl-użu ta’ riżorsi fi ħdan is-servizz ta’ ġestjoni (rijassenjazzjoni interna) 1.5 karigi( Karigi mitluba għas-sena n għalkemm mhux previsti fl-eżerċizzju ta’ l-APS/PDB għas-sena involuta8.2.4. L-ispiża finanzjarja ta’ riżorsi umani u spejjeż assoċjati li mhumiex inklużi fl-ammont ta’ referenzaEUR miljun (sa 3 punti deċimali)It-tip ta’ riżorsi umani | Is-sena 2008 | Is-sena 2009 | Is-sena 2010 | Is-sena 2011 | Is-sena 2012 | Is-sena 2013 |Uffiċjali jew staff temporanju* (XX 01 01) | 0.594 | 0.594 | 0.324 | 0.324 | 0.324 | 0.324 |Staff iffinanzjat permezz ta’ l-Art XX 01 02 (awżiljari, END, staff kuntrattwali, eċċ.) (speċifika l-linja baġitarja) |L-ispiża totali ta’ Riżorsi Umani u l-ispejjeż assoċjati (li MHUMIEX fl-ammont ta’ referenza) | 0.594 | 0.594 | 0.324 | 0.324 | 0.324 | 0.324 |*Spejjeż ta’ referenza: 108.000 euro fis-sena8.2.5. In-nefqa amministrattiva l-oħra mhux inkluża fl-ammont ta’ referenzaEUR miljun (sa 3 punti deċimali)Is-sena 2008 | Is-sena 2009 | Is-sena 2010 | Is-sena 2011 | Is-sena 2012 | Is-sena 2013 | IT-TOTAL |XX 01 02 11 01 – Missjonijiet | 0.100 | 0.050 | 0.050 | 0.050 | 0.050 | 0.050 | 0.350 |XX 01 02 11 02 – Laqgħat u Konferenzi | 0.200 | 0.200 |XX 01 02 11 03 – Kumitati | 0 | 0 | 0 | 0 | 0 | 0 |XX 01 02 11 04 – Studji u konsultazzjonijiet | 0.500 | 0.500 |XX 01 02 11 05 – Sistemi ta’ informazzjoni | 0 | 0 | 0 | 0 | 0 | 0 |2 In-Nefqa Totali Oħra ta’ Ġestjoni (XX 01 02 11) | 0.300 | 0.050 | 0.050 | 0.050 | 0.550 | 0.050 | 1.050 |3 Nefqa oħra ta’ natura amministrattiva (speċifika filwaqt li tinkludi r-referenza għal-linja baġitarja) | 0 | 0 | 0 | 0 | 0 | 0 |Nefqa amministrattiva totali oħra għajr riżorsi umani u spejjeż assoċjati (li MHUMIEX inklużi fl-ammont ta’ referenza) | 0.300 | 0.050 | 0.050 | 0.050 | 0.550 | 0.050 | 1.050 | [1] COM (2006) 77 finali[2] COM (2006) 276 finali[3] ĠU C […], […], p. […].[4] ĠU C […], […], p. […].[5] ĠU C […], […], p. […].[6] ĠU C 325, 24.12.2002.[7] Id-Direttiva 2005/36/KE tal-Parlament Ewropew u tal-Kunsill tas-7 ta' Settembru 2005 dwar ir-rikonoxximent ta' kwalifiki professjonali, ĠU L 255, 30.9.2005.[8] ĠU L 248, 16.09.2002, p. 1.[9] ĠU L 8, 12.01.2001, p. 1.[10] ĠU L 145, 31.05.2001, p. 43.[11] ĠU L 136, 31.05.1999, p. 1.[12] ĠU L 136, 31.05.1999, p. 15.[13] Ara l-punti 19 u 24 tal-ftehim Interistituzzjonali.[14] Mogħti skond il-proċeduri rispettivi tal-programm[15] Li l-ispiża tagħhom MHIJIEX koperta bl-ammont ta' referenza[16] Li l-ispiża tagħhom MHIJIEX koperta bl-ammont ta' referenza[17] Li l-ispiża tagħhom hija inkluża fl-ammont ta’ referenza